Causa kan forest fire pig-osipon kan ENRO\nRetrato kan mga kahoy sa Bukid Isarog sa Brgy. Panicuason, Ciudad nin Naga na igwa nang mga labut asin tinatagoan nin bugkom (cloud rat) asin an iba digdi estaran nin pulot-putyukan sinusurolo kan ibang parabadang na naging causa kan forest fire kan nakaaging semana. Sa too an hitsura kan bugkom na pinagbabawal kan DENR na dakupon alagad kinakarne kan paradakop. (City ENRO/PSO)\nAn ginigibong pagsulo kan ibang residentes na nag-eestar harani sa pamitisan kan Mt. Isarog nin mga pulot-putyukan asin kan mga may labut nang puon nin kahoy na pig-tatagoan kan bugkom (cloud rat) iyo an causa kan duwang aldaw na forest fire sa Bukid Isarog na sakop kan Barangay Panicuason asin an ibang porsyon sa Calabanga.\nIni an nadiscobre kan City Environmental and Natural Resources Office kan Ciudad nin Naga sa ginibong inbestigasyon ni Alex San Jose, OIC Watershed Division kan ENRO Office kan City Hall sa saindang natipon na mga evidencia kan nangyaring forest fire kan nakaging Lunes asin Martes na nakontrol sana an kalayo sa pagtarabangan kan Bureau of Fire Protection asin kan Public Safety Office, bako sa paagi kan fire truck envez an paghawan kan mga alang nang lugar nganing dai na makabalyo an paglaila kan kalayo.\nTolong hektarya an hiwas kan nadestrosong kakahoyan na nangyari an incidente sa tahaw kan sobrang init kan panahon huli sa El Niño Phenomenon.\nAn pulot putyukan (honeybees) kaipuhan suloon kan parabadang nganing magdurolag asin magadan an insekto na nabubuhay asin nakakurapot sa hamis mantang an bugkom (Southern Luzon cloud rat) nag-eestar sa mga labut kan puon nin kahoy asin digdi man sinusulo kan mga paraoma nganing saindang karnehon.\nSinabi ni San Jose, an cloud rat na binabawal kan DENR na gadanon asin dakopon mantang an pagkadakula kaini garong ikos na masiram an karne (maheheling sa retrato).


Seaborgyo - Wikipedia\nAn Elemento 106 iyo pigpangaran pakatapos ki Glenn T. Seaborg, saro sa mga nangenot sa pagkadiskobre nin mga sintetikong elemento, sa ngaran na seaborgyo (Sg).\nAn seaborgyo (Ingles: seaborgium) iyo sarong sintetikong elementong kimikal na may simbolong Sg asin atomikong bilang na 106. Pigpangaran ini pakatapos sa Amerikanong kimikong nukleyar na si Glenn T. Seaborg. Bilang sarong sintetikong elemento, pwede ining mamokna sa laboratoryo pero dae nahihiling sa kapalibotan. Radyoaktibo man ini; an pinakapusog kaining bistadong isotopo, 269Sg, igwa nin kabangang-buhay na harus 14 minuto.\nKaidtong 1974, nagkapirang mga atomo kan seaborgyo an namokna sa mga laboratoryo sa Soviet Union asin sa Estados Unidos. An prayoridad sa pagkadiskobre asin dagos sa pagngaran kan elemento iyo pinag-iiwalan sa tahaw nin mga Sobyet asin Amerikanong siyentista, asin sa pag-abot kan 1997 na an International Union of Pure and Applied Chemistry (IUPAC) pigheras na "seaborgyo" an magigin opisyal na ngaran kan elemento. Saro ini sa duwa sanang elemento na pinangaranan pakatapos sa nabubuhay na tawo sa oras kan pagtao nin ngaran, an saro iyo an oganesson na elemento 118.\nAn Wikimedia Commons igwa nin medya dapit sa Seaborgyo.\nChemistry in its element podcast (MP3) gikan sa Royal Society of Chemistry's Chemistry World: Seaborgium\nSeaborgium sa The Periodic Table of Videos (University of Nottingham)\nKinua sa "https://bcl.wikipedia.org/w/index.php?title=Seaborgyo&oldid=217001"\nHuring binago an pahinang ini kaitong 20 Oktubre 2021, alas 13:48.


(src)="2"> Tama daw sa sarong tunay na Kristiano na umatender sa sarong seremonya sa lobong o kasal sa simbahan ?\n(src)="3"> An satong pakikikabtang sa ano man na klase nin falsong relihion dai nasosonoan ni Jehova asin dapat na likayan .\n(src)="4"> An seremonya sa lobong sa simbahan sarong serbisyo relihioso na posibleng marhay na kalabot an sarong sermon na nagsusuportar sa bakong sono sa Kasuratan na mga ideya na arog baga kan inmortalidad kan kalag asin langitnon na balos para sa gabos na marahay na tawo .\n(src)="5"> Tibaad kaiba man dian an mga kaugalean na siring kan pangungurus asin pakikiayon sa pamibi kan padi o ministro .\n(src)="6"> An mga pamibi asin iba pang relihiosong mga kaugalean na sarongat sa katokdoan kan Biblia puede man na magin kabtang sa relihiosong seremonya sa kasal na ginigibo sa sarong simbahan o sa iba pang lugar .\n(trg)="5"> ჯვარჭარაშ დროს ხოლო თიცალ ლოცვეფს დო რელიგიურ რიტუალეფს უღუ ადგილ , ნამუთ ოწინააღმდეგ ბიბლიას მოჩამილ გურაფას .\n(src)="7"> Mantang kaiba sa sarong grupo na an gabos nagpapartisipar sa salang relihiosong gibo , an sarong Kristiano tibaad madepisilan na labanan an pangigipit na makiayon .\n(src)="8"> Kanigoan na kamangmangan na ibalad an sadiri sa siring na pangigipit !\n(src)="9"> Ano kun an sarong Kristiano naoobligar na umatender sa sarong seremonya sa lobong o kasal na gigibohon sa simbahan ?\n(src)="10"> Halimbawa , an sarong daing pagtubod na agom na lalaki tibaad sadolon an saiyang Kristianang agom na umiba sa saiya sa siring na okasyon .\n(src)="11"> Sia daw puedeng mag - iba sa saiya bilang toninong na paramasid ?\n(trg)="10"> ქიშილებენო თეცალ დროს ქრისტიანქ მიდართას უბრალოთ , მუჭოთ დამსწრექ თეშ ?\n(src)="12"> Huli sa paggalang sa mga kagustohan kan saiyang agom , an agom na babae puedeng magdesisyon na umiba sa saiya , na determinado na dai makikabtang sa ano man na relihiosong mga seremonya .\n(trg)="11"> ქომონჯიშ პატიცემაშ გურშენ შილებე ქრისტიანქ მიდართას თეცალ ცერემონიალშა , მარა თის გინოჭყვიდილ აფუდას ოკო , ნამდა მუთუნნერ მონაწილებას ვემიღენს რელიგიურ რიტუალეფს .\n(src)="13"> Sa ibong na lado , puede siang magdesisyon na dai mag - iba , na iniisip na puedeng dai nia makaya an emosyonal na pangigipit sa situwasyon na iyan , na tibaad magin dahelan na ikompromiso nia an diosnon na mga prinsipyo .\n(src)="14"> An desisyon nasa saiya .\n(src)="15"> Siertong gusto niang magin trangkilo sa saiyang puso , na igwa nin malinig na konsensia .   — 1 Timoteo 1 : 19 .\n(src)="16"> Sa paano man , may bentaha para sa saiya na ipaliwanag sa saiyang agom na huli sa konsensia nia dai sia puedeng makikabtang sa ano man na relihiosong mga seremonya o makiayon sa pag - awit nin mga himno o magduko kun namimibi .\n(src)="17"> Basado sa saiyang eksplikasyon , puedeng isipon kan agom na lalaki na an presensia kan saiyang agom puedeng magbunga nin situwasyon na dai nia magugustohan .\n(src)="18"> Puedeng pagmarhayon kan agom na lalaki na magsolo na sana sia huli sa pagkamoot sa saiyang agom na babae , paggalang sa saiyang mga paniniwala , o sa kamawotan na makalikay sa ano man na kasusupgan .\n(src)="19"> Alagad kun iinsistir kan agom na lalaki na mag - iba sia sa saiya , puede siang umiba bilang paramasid sana .\n(src)="20"> Dai maninigong lingawan an puedeng magin epekto sa mga kapagtubod kan pag - atender niato nin seremonya sa sarong relihiosong edipisyo .\n(trg)="19"> ქრისტიანქ თიშო ხოლო ოკო დეფიქრას , ნამდა ეკლესიას თეცალ ცერემონიალიშ დასწრებაქ შილებე თანამორწმუნეეფწკუმა ქიმოქმედას დო მიდგაინქ დებრკოლას .\n(src)="21"> Makakokolog daw iyan sa konsensia nin nagkapira ?\n(src)="22"> Posible daw na lumuya an saindang paninindogan na rumayo sa pakikikabtang sa idolatriya ?\n(src)="23"> ‘ Siertohon an orog na mahalagang mga bagay , ’ an sadol ni apostol Pablo , “ tanganing kamo magin daing depekto asin dai nakapasisingkog sa iba sagkod sa aldaw ni Cristo . ”  — Filipos 1 : 10 .\n(src)="24"> Kun an okasyon kalabot an sarong haraning kadugo , tibaad may dugang pang mga pangigipit nin pamilya .\n(src)="25"> Sa paano man , kaipuhan na maingat na turotimbangon nin sarong Kristiano an gabos na bagay na kalabot .\n(src)="26"> Sa nagkapirang kamugtakan puede niang isipon na mayong mga problema na malataw sa pag - atender sa sarong seremonya sa lobong o kasal sa simbahan bilang paramasid .\n(src)="27"> Minsan siring , puedeng mangyari na huli sa pag - atender , an posibleng kolog sa konsensia mismo nin saro o nin iba mas labi pa kisa posibleng mga pakinabang kan pagigin presente .\n(src)="28"> Ano man an situwasyon , maninigong seguradohon nin Kristiano na an desisyon dai makakaolang sa saiya sa pagpadanay nin marahay na konsensia sa atubangan nin Dios asin nin mga tawo .\n(src)="3"> An Talinhaga 2 : 1 - 5 nagsasadol sa kada saro sa sato na padagos na “ hanapon ” an pakasabot asin pakabatid na garo baga kita naghahanap nin nakatagong “ magña kayamanan . ”\n(src)="4"> Ipinaparisa kaini na maninigo kitang maghingoa na siyasaton an simbag sa mga hapot niato manongod sa Biblia asin hanapon an solusyon sa personal na mga problema .\n(src)="5"> Paano niato magigibo ini ?\n(src)="6"> Itinao kan Makinabang sa Edukasyon sa Teokratikong Paadalan sa Pagmiministro , sa pahina 33 sagkod 38 , an paagi “ Kun Paano an Pagsiyasat ” gamit an mga kasangkapan hale sa “ maimbod asin mapagmansay na oripon . ”\n(src)="7"> Ipinaliwanag sa pahina 36 kun paano gagamiton an Watch Tower Publications Index , na an kada edisyon may subject index asin scripture index .\n(src)="8"> Pinapagin posible kaini an pagsiyasat magsalang paagi sa pangenot na mga tataramon o teksto sa Biblia , na dian may mga reperensia na puede mong konsultahon .\n(src)="9"> Magin mapasensia sa pagsiyasat sa espesipikong simbag o paggiya na kaipuhan mo .\n(src)="10"> Girumdomon na naghahanap ka nin nakatagong “ magña kayamanan , ” na kaipuhan an panahon asin paghihingoa .\n(src)="11"> Siempre , may mga tema asin teksto na dai espesipikong tinokar sa mga publikasyon niato .\n(src)="12"> Asin dawa pa sa mga publikasyon na may komento na sa partikular na teksto sa Biblia , tibaad dai tinokar dian an dapit sa espesipikong hapot na nasa isip mo .\n(src)="13"> Igwa man nin mga pagkasaysay sa Biblia na nakakapaisip nin mga hapot huli ta dai espesipikong sinasabi sa Kasuratan an gabos na detalye .\n(src)="14"> Huli kaini , dai niato tolos makukua an simbag sa kada hapot na naiisip niato .\n(src)="15"> Kun siring kaiyan , dai kita maninigong magbanabana — manongod sa mga bagay na dai talaga masisimbag — tanganing dai kita mapalabot sa pagdedebate dapit sa “ mga hapot para sa pagsiyasat imbes na magwaras nin ano man na bagay hale sa Dios may koneksion sa pagtubod . ”\n(src)="16"> An sangang opisina ni an pambilog na kinaban na opisina prinsipal mayo sa kamugtakan na analisaron asin simbagon an gabos na siring na hapot na dai natokar sa mga babasahon niato .\n(src)="17"> Kontento na kita sa bagay na an Biblia nagtatao nin supisyenteng impormasyon na magiya sa satong buhay , dawa ngani dai iyan nagtatao nin igong detalye tanganing makapaheling kita nin makosog na pagtubod sa Dios na Autor kaiyan . — Helingon an pahina 185 sagkod 187 kan librong Rumani ki Jehova .\n(src)="18"> Paano kun ginibo mo na an bilog na makakaya tanganing magsiyasat dapit sa bagay na personal na nakakaapektar sa saimo , alagad dai mo pa man giraray nakukua an paggiya o solusyon na kaipuhan mo ?\n(src)="19"> Dai mag - alangan na dumolok sa maygurang na kapagtubod , na puedeng saro sa mga magurang sa kongregasyon nindo .\n(src)="20"> Dakol sindang kaaraman sa Biblia saka eksperyensia sa buhay bilang Kristiano .\n(src)="21"> An balanseng tabang ninda nangorognang angay kun kaipuhan mo nin sadol dapit sa personal na problema o desisyon , huling ika midbid ninda asin dayupot sa sainda saka aram ninda an situwasyon mo .\n(src)="22"> Asin nungkang lingawan na espesipikong ipamibi ki Jehova an mga kahaditan mo saka makiolay sa saiya na giyahan an saimong kaisipan paagi sa banal na espiritu nia , ‘ huli ta si Jehova nagtatao nin kadonongan asin pakasabot . ’ — Tal .\n(src)="23"> 2 : 6 ; Luc .\n(trg)="4"> თე სტატიაშე ქიგეგენთ , მუჭო შეულებ იეჰოვაშ ძალიერ ხეს გუგამანგარან დო ქიმერჩან გამბედაობა , ნამდა ქუგურზათ პრობლემეფს .\n(src)="6"> 13 Hapot Hali sa mga Parabasa\n(src)="7"> 14 Pagdepensa sa Maugmang Bareta sa Atubangan kan Haralangkaw na Opisyal\n(src)="13"> 28 Tabangan an Saindong mga Aki na Mapakusog an Saindang Pagtubod\n(trg)="15"> თის ხოლო ქიგებგენთ , მუჭო შეულებუნა ქრისტიან მშობლეფს , ოგურუან ბაღანეფს თეშ , ნამდა გურაფაშ პროცესიქ უმოს საინტერესოქ იჸუას დო თეგვარო გუმანგარან ღორონთიშ დო ბიბლიაშ რწმენა .


Politika asin nomenklatura\nHAROS sarong taon na an nakakaagi kan nagsurat ako dapit sa pagpapangaran. Kun pâno kitang mga Filipino minatao nin ngaran sa mga mahal sa buhay, ini igwa nin sadiring poetika o estetika na propyong Filipino sana. Halimbawa an pagliwat-liwat nin tanong siring sa Bongbong, Tingting, Raprap, Wewe, asin iba pa. Nasambit ko man an pagsurusurumpay kan mga pangaran kan mga magurang, minsan apôon, minsan paboritong artista, arog kan Jumelmor na hali sa sinumpay na Junefrimor asin Imelda, o an pinaka-ehemplong Luzviminda na báse sa tolong isla kan satong arkipelago. Nasambit ko man an pagiging úso kan ibang pangaran, siring sa Aiza na tundag kan kasikatan ni Aiza Seguerra kaidtong 90s, o Jennifer na girà man kan dialogue sa sarong TV commercial—“Mommy, nawawala si Jennifer....”\nKun hihilingon sa lado kan estetika, igwa kitang mga nangogorog na padron, igwa kitang mga sinusundan asin reglamento na girà kun sain an ‘ngunyan’ may anino kan nakaagi, kan may kapot nin poder, kan orog na midbid, asin iba pa. Igwa kitang sinasarigan na ehemplo na minamâwot tang magin buháy man sa satong mga nginangaránan, tawo man sinda o bako—mga aki, ataman na hayop, maski mga kawatan pang-aki, asin mga gamit sa aroaldaw.\nMagayon kutâ na. Huli ta may katuyuhán na sundan an kun ano pa man na karakter kan ginikanan kan ngaran, asin an pagsunod para sa karahayan o kagayonan. Alagad mansayan ta an sarô pang klase nin nomenklatura sa satong nasyon.\nPira daw saná an mga klasrum, barangay hall, covered courts, sports complex, asin iba pang edipisyo kan estado an daing ngaran kan politikong subuot kag-donar? Pira daw an mga bagong tinampo an binunyagan nin ngaran nin politiko? Pira daw an mga edipisyo kan estado na may tinimbrehan na nin pagkadaradakulang pangaran kan politikong nagpapintura man saná ngani kan edipisyo? Ini an nomenklaturang panlansí tanganing maromdoman ta sinda sa panahon kan pirilian, igwang retention power, igwang marketing value, iyan an saindang estetika—kun estetika pa an apod diyan.\nAn siste kan nomenkaturang ini iyo na an minaluwas kadakol an magka-pangaran o tukayo. An klasrum sa Buhi asin klasrum sa Tapayas, Nabua, puwedeng pareho an pangaran. An barangay hall sa sarong barangay sa Ragay asin man an barangay hall sa Pamplona, puwedeng magkapangaran. An waiting shed Lagonoy kapangaran man kan waiting shed sa Tigaon. Pati scholarships, medical missions, spillways, town squares, singing groups, dance troupes, banda musika, asin iba pa, nangangaranan man. Garo baga brandnames nin mga produkto dawa sain mahihiling mo.\nAn nangyayari, ini si sinasabi tang: “makauyám ka daw, dawa sain nahihiling taka!”\nAn makamundô kaini ta dapat nakapangaran an gabos na ini sa mga tawo, mga konstituwentes na iyo na nagbubuwis. Halimbawa, dai man maninigo an siisay man na magbotog na igwa siyang scholarship na pinagbabariwas, o igwa siyang pinatugdok na klasrum, o igwa na maabot an saiyang mga dancers, huli ta an gabos na ini hali sa bulsa kan mga namamanwaan. Dai maninigo an sarong politiko na tiktikan an lanob kan sarong edipisyo kan saiyang ngaran asin pinturahan pa ini nin naglalaad-laad na kolor. Siring man na dapat garong parâon kan mga namamanwaan an mga apelyidong minaukupar kan lakbang kan mga atop nin mga eskwelahan na garo baga ini tugpaan kan saindang mga helicopter.\nAno daw kun gabos kita maghiro para digdi? Ano daw kun i-claim ta bilang satong mga rogaring an mga bagay na ini? Poon sa simple palta-rason arog baga ngaya kan ‘nakakaraot na nin paghiling’ sagkod sa katotoohan na an mga ini satô asin nasa ngaran ta gabos. Puwede gayod kitang maggibo nin komisyon na mahiling digdi, tanganing mahiling ta man an satong edipisyong pang-estado na malinig asin bakong garo mga krismas tree sa panahon nin tag-init. Mahihiling ta an mga plaza, cultural center, poon sa stage sagkod sa mga monoblock chairs na mayong mga selyo—minsan kyutiks—na mga ngaran nin siisay man na subuot kag-donar. Huli ta an siisay man politikong mag-claim kan siring na bagay bilang bunga kan saiya subuot na paglapigot dapat na masupog sa mga namamanwaan. Huli ta an ngaran dapat na ‘namamanwaan.’\nKaya ngani para sako magayon na an ngaran na Maharlika Highway, botogon an ngaran huli ta asul an dugo, alagad minapamidbid sa karakter ta gabos.


Galacia 1 | Bibliya Online | New World Translation\nMayo na nin iba pang maugmang bareta (6-9)\nAn maugmang bareta na ihinulit ni Pablo hali sa Diyos (10-12)\nPagkakumbertir ni Pablo asin mga inot niyang ginibo (13-24)\n1 Hali ki Pablo na sarong apostol, na an pagkanombra bakong gikan sa mga tawo o paagi sa sarong tawo, kundi paagi ki Jesu-Cristo asin sa Diyos na Ama na nagbangon sa saiya hali sa mga gadan, 2 saka hali man sa gabos na tugang na kaibanan ko, para sa mga kongregasyon sa Galacia: 3 Mapasaindo an daing kapantay na kabuutan asin katuninungan na hali sa Diyos na satuyang Ama asin sa Kagurangnan na Jesu-Cristo. 4 Itinao niya an saiyang sadiri alang-alang sa mga kasalan niyato tanganing ikaligtas niya kita sa presenteng maraot na sistema nin mga bagay* kauyon kan kabutan kan satuyang Diyos asin Ama, 5 na iyo an angay na tawan kan kamurawayan sagkod nuarin pa man. Amen. 6 Nagngangalas ako ta madalion sana kamong minabaya* sa Saiya na uminapod sa saindo paagi sa daing kapantay na kabuutan ni Cristo asin minaako nin iba man na klase nin maugmang bareta. 7 Dai man buot sabihon na igwa pa nin ibang maugmang bareta; kundi igwa sana nin nagkapira na riniribok an saindong isip asin gustong biribidon an maugmang bareta manungod sa Cristo. 8 Alagad, maski kami pa o sarong anghel hali sa langit an magpahayag sa saindo nin sarong maugmang bareta na lain man sa maugmang baretang ipinahayag na niyamo sa saindo, sumpaon siya. 9 Arog kan nasabi mi na, uutruhon ko, Kun may siisay man na nagpapahayag sa saindo nin sarong maugmang bareta na lain man sa inako na nindo, sumpaon siya. 10 Kiisay man nanggad na pag-uyon an hinihinguwa kong makua, an sa mga tawo, o an sa Diyos? Kun pag-uyon nin mga tawo an hinihinguwa kong makua, bako akong uripon ni Cristo. 11 Gusto ko kayang maaraman nindo, mga tugang, na an maugmang bareta na ipinahayag ko sa saindo bakong gikan sa tawo; 12 huli ta dai ko iyan inako hali sa tawo, asin dai man iyan itinukdo sa sako, kundi ihinayag iyan sa sako ni Jesu-Cristo mismo. 13 Siyempre, nabaretaan nindo an manungod sa mga ginibo ko kaidto kan kabilang pa ako sa Judaismo, kun paano ko pigparapersegir nin grabe an kongregasyon nin Diyos asin pigparahinguwang pabagsakon iyan; 14 asin nagin mas marikas an pagtalubo kan sakuyang debosyon sa Judaismo kisa sa dakul na mga kahimanwa ko na mga kaedad ko, palibhasa mas maigot nanggad ako sa pagsunod kan mga tradisyon kan sakuyang mga apuon. 15 Alagad an Diyos, na nagpangyaring maimundag ako kan sakuyang ina asin nag-apod sa sako paagi kan saiyang daing kapantay na kabuutan, kan pagmarhayon niya 16 na ihayag an saiyang Aki paagi sa sako na sa siring maipahayag ko sa mga nasyon an maugmang bareta manungod sa saiya, dai ako naghidaling makipag-ulay sa siisay man na tawo tanganing maghagad nin sadol; 17 dai man ako nagpasiring sa Jerusalem duman sa mga apostol na mas inot sa sako, kundi nagduman ako sa Arabia, dangan nagbalik ako sa Damasco. 18 Pakalihis nin tulong taon, nagpasiring ako sa Jerusalem tanganing dalawon si Cefas,* asin nagpirmi ako duman sa saiya nin 15 aldaw. 19 Alagad dai ko nahiling an siisay man sa iba pang mga apostol, kundi si Santiago sana na tugang kan Kagurangnan. 20 Manungod sa mga bagay na isinusurat ko sa saindo, sinisigurado ko sa saindo sa atubangan nin Diyos na dai ako nagpuputik. 21 Pagkatapos kaiyan nagpasiring ako sa mga rehiyon nin Siria asin Cilicia. 22 Alagad kan panahon na idto, an mga kongregasyon sa Judea na kasaro ni Cristo dai pa ako midbid sa personal. 23 An nadadangog-dangog sana ninda: “An lalaki na nagpepersegir kaidto sa satuya nagpapahayag na ngunyan kan maugmang bareta manungod sa pagtubod na dati gusto niyang pabagsakon.” 24 Kaya pinamuraway ninda an Diyos dahil sa sako.\n^ O “nairarayo.”


SA AGRICULTURA: Bicol nagsapo nin P3.8-B na danyos\nPili, Camarines Sur --- Super Typhoon ‘Rolly’ nagwalat nin mahiwas na destroso sa agricultura sa Kabikolan na nagsakat sa Php3.8 bilyon mantang nagbutas na nin multi-million peso an Department of Agriculture (DA) para sa rehabilitasyon sa agricultura na enterong piglaila kan makusog na duros asin tubig baha.\nApektado an maabot sa 35,494 kabali digdi si mga paratanum nin mais, paroy, may ataman nin hayopan, fishery mantang dakula si destroso sa industriya nin abaca sa Catanduanes, alagad posibleng madagdagan naman an danyos huli kan nakaaging bagyong Ulysses.\nNag-abot man sa 64,445 na hektarya an piglaila kan danyos sa mga provincia kan Camarines Norte, Camarines Sur, Albay, Sorsogon, Catanduanes afuera sa rice plantation sa Masbate alagad apektado si mga corn plantation asin high value crops.\nIni an mga pahayag ni Emily Bordado, opisyal na parataram kan DA mantang nagbisita na sa Albay asin Catanduanes si Secretaryo William sagcod na nagdarang ayuda sa mga apektado kan calamidad alagad pigpadagos an ‘Hatid Tulong’ sa ibang provincia kan Bicol kan saiyang undersecretary.\nSa rehabiliyasyon kan apektadong paraoma, sinabi pa kan DA nagtao nang mga makinarya sa pag-oma an saindang ahencia kabali na digdi an hybrid seeds, vegetable seeds, banhi sa mais, abuno asin iba pang mga tabang na nag-aabot sa P888 milyon.\nSa coconut plantations igwang danyos na Php569.8-M, abaca na may total area 39,789 hektarya nadestroso na naghahalagang Php1 bilyon, sa paroyan kabali digdi an Albay, Camarines Norte, Camarines Sur, Catanduanes asin Sorsogon. Apektado sa limang provinciang ini iyo an 18,457 mga paraoma mantang an total area 17,792 hektarya asin nagcacantidad Php1 bilyon danyos.\nSa corn plantation kabali digdi an mga provincia kan Camarines Sur, Camarines Norte, Albay, Sorsogon, asin Masbate mantang igwa man 1,196 asin envuelto an 1,009 hektarya asin nagcacantidad P26.9-M, sa fishery na-apektado man an 3,281 na mga parasira sa anom na provincia kan rehiyon.\nSa livestock an apektadong paraoma sa limang provincia dai kaayon an Masbate nasa 3,081 mientras na an cantidad Php45.9-M. (DPA)


An The Sunday Times iyo an pinakamabentang peryodiko nasyonal na Briton sa kategoryang merkado nin "de kalidad na prensa". Ini pinupublikar kan Times Newspapers Ltd, sarong subsidyaryo kan News UK, na an huri man pagsasadiri kan News Corp. An Times Newspapers nagpapaluwas man kan The Times. An duwang peryodikong ini pinagmukna suway-suway man alagad kan 1966 nagin pagsasadiri kan saro sanang kagrogaring. Pareho an duwa binakal naman kan News International kan 1981.\nSinasabing an The Sunday Times may dominanteng tindog sa merkado nin mga pangDomingong mga peryodiko. an sirkulasyon kaining sarong milyon katumbas na an mga sirkulasyon kan mga karibal niyang The Sunday Telegraph asin The Observer pagsaroon pa an duwa. Ini doble an benta sa saiyang tugang na publikasyon, an The times.\nKinua sa "https://bcl.wikipedia.org/w/index.php?title=The_Sunday_Times&oldid=167893"\nMga peryodiko sa Reyno Unido\nHuring binago an pahinang ini kaitong 9 Marso 2018, alas 20:02.


Suplay nin NFA rice sa CS kulang pa sa mga mercado\nPili, Camarines Sur - Nagaarabotan na si piglalaoman na rinibong sakong suplay nin imported Thailand rice sa National Food Authority sa Camarines Sur hali sa barko sa Puerto kan Ciudad nin Tabaco asin nagseguro na mayong bukbok matapos kan ginibong ‘fumigation’ asin nag-isyu na nin certificasyon an Bureau of Plant and Industry (BPI) na salbado nang kakanon.\nAlagad bako pang suficiente an saindang alokasyon nganing matapos na an halabang pagpirila sa mga mercado kan mga parukyano sa NFA rice na barato an presyo kumpara sa commercial rice.\nHuli sa pagkulang-kulang nin stock kan NFA rice sa bodega, limitado pa an saindang alokasyon sa NFA rice retailers sa mga mercado sa Camarines Sur hali sa dating 8 mil na sakong bagas cada semana envez binaba sa 4 mil.\nSi Provincial Manager Alexander Perrera nagpahayag sa intrevista kan Bicol Mail na kan nakaaging semana igwa nag-abot na 1,000 sakong bagas asin nadagdagan pa ini ngonian na semana nin 3,400 na igwa nang labi sa 7,000 na sakong bagas an saindang pinakahuring inventaryo asin nilalaoman magpapadagos pa an pag-abot nganing macompleto an 47 mil na sakong bagas ngonian na bulan.\nIgwa nang nagduong na duwang barko sa Puerto kan Ciudad nin Tabaco asin nakatagama digdi sa Camarines Sur an 41 mil na sakong NFA rice asin igwa pang dugang na 52 mil na sakong bagas. Kun nacompleto na an sinambit na suplay igwa na sindang inventaryo nin abot sa 140 mil na sakong bagas na sagcod na ini sa katapos kan presenteng taon.\nAn 47 mil na sakong bagas yaon na sa Albay alagad nagkaigwa nin pagkaabala huli ta nag-agi muna sa ‘fumigation’ na nilalaoman matatapos ini sa masunod na semana.\nAn BPI iyo an tamang ahencia na mag-isyu nin clearance kan gabos na mga pig-aangkat na produkto mantang piglalaoman an 47 mil magiging libredo sa ano man na problema asin salbadong kakanon sagcod na mayo nang reklamo, sabi pa kan NFA CSur.\nSinabi pa kan NFA na sainda nang estrictong pig-iimplementar an Memorandum Circular numerado 137 kan saindang opisina central na prohibido na an pagpabakal nin rinibong sakong bagas sa lokal na gobierno kun mayong calamidad.\nKatuyohan kan ahencia nganing dai magkulang an saindang pigsusuplay nin bagas sa mga mercado sa tahaw kan padagos na paglangkaw sa presyo kan commercial rice.\nDigdi sa Camarines Sur nagdadalagan sa P45 hasta P50 an presyo cada kilo kan commercial rice kumpara sa NFA rice na nagcacantidad sana nin treinta y dos pesos.\nNagtutubod pa an NFA Provincial Manager kun pigpipilahan nin mga parabakal bagas an NFA rice huli ta ini barato an presyo asin masiram pa mientras na halangkawon na an presyo kan commercial rice. (DPAureus)


LGU lugi sa Mandanas ruling, sabi\nLupi, Camarines Sur --- Naglangkaw an National Tax Allotment (NTA) dating internal revenue allotment (IRA) alagad lugi man giraray an sarong lokal na gobierno orog na kun nasa 3rd asin 4th class municipality.\nAprubado na kan Noviembre 22, 2021 sa 2nd reading sa Sanggunian Bayan kan LGU Lupi an saindang Php198 milyon annual budget para sa 2022 na magkakaigwa nin dugang na Php63 milyon sa NTA huli kan Mandanas ruling kan Corte Suprema alagad an dugang na fondo madalagan sa madi-devolved na mga ahencia nasyonal.\nSi Consejal Noel Agravante, Vice Chairman kan Committee on Finance and Appropriation kan sanggunian nagpahayag ini an naheheling nindang mga opisyales lokal na posibeng abunado pa sinda.\nSa devolution an mga ahencia nasyonal arog kan Department of Agriculture, National Irrigation Administration, Department of Environment and Natural Resources, asin iba pang ahencia ibabalyo na sa sainda an ibang mga punksyon kaayon an fondo.\nKinakaipuhan mag-crear sinda nin dugang na mga posisyon alagad an sueldo asin iba pang operational expenses kan ahencia maghahale sa dugang na NTA, sabi pa ni Agravante.\nIyo man ini an mangyayari sa iba pang mga 3rd asin 4th class municipalities sa iimplementar na Mandanas ruling.\nSa mga seminar sa mga opisyales lokal kan Department of Interior and Local Government saindang pigpapaliwanag na dapat andaman na kan mga LGUs an pag-devolved kan ibang mga ahencia nasyonal sa masunod na taon mantang magkakaigwa na nin dugang na 37.89 por ciento marerecibing NTA hale sa gobierno nasyonal.\nNaglangkaw an NTA mantang base sa Mandanas ruling an heras sa mga buwis sa LGU dapat bako lang hale sa Bureau of Internal Revenue envez igwa pang maghahale sa nakukulektang buwis nasyonal.\nKasunod man kan Mandanas ruling, si Presidente Rodrigo Duterte nagpaluwas nin executive order 138 sa implementasyon sa pagbalyo kan mga gagastoson na fondo sa mga proyecto sa infrastraktura, agricultura, social welfare, health care asin livelihood. (dpa)


Heograpiya - Wikipedia\nAn heograpiya (Ingles: geography; gikan sa Griyego γεωγραφία, geographia, literal na boot-sabihon: "paglaladawan sa kinaban") iyo sarong lado nin siyensya na pig-aadalan an mga kadagaan, karakter, nag-eerok, asin dae normal na bagay sa kinaban.\nPisikal na mapa kan Kinaban (Taon 2016)\nPolitikal na mapa kan Kinaban\nAn enot na tawo na naggamit nin tataramong Griyego na γεωγραφία iyo si Eratosthenes (276–194 BC). Yaon sa kahiwasan kan heograpiya an gabos na disiplina na pigpipirit na manudan an kinaban asin mga tawo kaini pati na man an natural na pagkakumplikado kaini. Dae lamang an mga bagay kaini an pig-aadalan, pati man kun papano an mga ini iyo nagbago asin naglataw.\nHarus pigtatawan nin boot-sabihon an heograpiya sa duwa kaining klasipikasyon: an heograpiyang pantawo asin heograpiyang pisikal. May kinaaraman an heograpiyang pantawo sa pag-aadal nin tawo asin an saidang mga komunidad, kaaraman, ekonomiya, asin pakikipag-takod ninda sa kalibotan sa paagi nin pag-aadal kan saindang kabilogang takod sa nasasakupan asin lugar. Mantang an heograpiyang pisikal iyo may kinaaraman sa pag-aadal kan proseso asin disenyo sa kalibotan arug kan atmospera, hidrospera, biyospera, asin heospera.\nAn Wikimedia Commons igwa nin medya dapit sa Heograpiya.\nDefinition of geography by Lexico\nOrigin and meaning of geography by Online Etymology Dictionary\nDefinition of Geography at Dictionary.com\nKinua sa "https://bcl.wikipedia.org/w/index.php?title=Heograpiya&oldid=219631"\nLast edited on 16 Nobyembre 2021, at 06:37\nHuring binago an pahinang ini kaitong 16 Nobyembre 2021, alas 06:37.


Anti-Dangling Wire Ordinance, pighagad na iimplementar na\nLiwat na hinagad sa Sangguniang Panlungsod kan ciudad nin Naga na adalan an posibilidad na maiimplementar na an ordinanza na nagmamando na i-regulate o mapakarhay pa an pag-instelar asin pagpangataman kan mga kable kan manlaenlaen na utility companies, siring kan sa telefono, kuryente, internet, asin mga cable companies.\nIyan, sa kamawotan na mabawasan an makanos na hitsura kan ciudad sa itaas na parte kaini na kun saen igwang mga nagsasarabodan na linya na nakatakod sa mga poste nin kuryente.\nSinabi ni Consejal Jose Perez na hinorot niya sa sanggunian an kahagadan na maimplementar na toltol an ordinanza sa kamawotan na malikayan pa an ano man na aksidente pwedeng makadanyar sa buhay kan tao, orog na sa panahon nin kasiribotan sa para sa nagdadangadang na pagselebrar kan Peñafrancia Fiesta.\nPigkonfirmar pa kan consejal na igwang mga kable o linya na dae na man piggagamit nin huli ta pigbagohan na, alagad dae man pigharale kan mga imbweltong public utility companies.\nSinabi ni Perez na plano niyang itolod an sarong mahiwas na orolay entre kan ciudad asin mga imbweltong utility companies tanganing tawan nin dalan an implementasyon kan ordinanza.\nSa intrivista ki Consejala Miles Raquid Arroyo, ipinahayag kaini na pwera kan anti-dangling wire ordinance, dakol na iba pang magagayon na leyes na pigpanday kan sanggunian an dae naipapaotob siring kan ordinanza (City Ordinance 2017-072) na nagmamando kan mas tama asin marhay na proseso o prosidemyento sa pagpreparar sagkod pag-aprobar kan annual budget kaibahan na an iba pang appropriations kan lokal na gobierno kan ciudad nin Naga asin 27ng barangay kaini.


Kan magbukas an Saint Joseph School sa Naga na pribadong eskwelahan kan mga Catolikong Tsino sa Camarines Sur, bako lang mga aki kan mga negosyanteng Intsik kundi dakol na mga aki nin Pilipino an nag-enroll sa nasambit na eskwelahan.\nSi mga pamilya na dating nagpapa-ereskwela sa Ateneo, Parochial (Naga Parochial School) saka “Colegio” (Universidad de Sta. Isabel) nagbaralyo sa Saint Joseph maski ngani bistado ining para sa mga Tsino. An rason, gusto nindang makanood nin linguaheng Intsik an mga aki tanganing kun nagbabakal sa tindahan magamit ninda an tataramon sa pagtawad tanganing maka-aprobitsar nin baratong presyo kan barakalon saka gusto nindang maintindihan an orolay na dai ninda nasasabotan, lalo na an surat na kinalingking.\nPoon kadto mga dekada 60 nagkusog an impluwensya kan Chinese Community sa Naga asin sa provincia. Maski an negosyo kan mga Tsino nagkusog.\nMantang an mga Intsik nag-apil na sa kultura asin relihiyon kan mga Pinoy, an mga Pilipino man nakanood na kan ugaling Intsik maging sa negosyo, sa pagtrabaho, sa higos, asin sa pagtipid.\nPero an bantog bareta na dahilan na naging popular an Saint Joseph School iyo an pig-aapod na “study habits “na pigtutukdo kan eskwelahan sa mga estudyante poon elementary sagkod high school.\nTalagang marhay mag-aradal kan saindang mga leksyon an mga taga Saint Joseph. May naimbento pang dagdag na ugali: an tutoryal o an pagtukdo nin mga espesyal na maestro/maestra sa luwas kan classroom sagkod sa harong pakatapos kan klase sa maghapon asin na sa eskwelahan. Magpoon kadto nagparadarakol an eskwela kan Saint Joseph an mga graduado nagsikat sa colegio sa ibang eskwelahan sagkod sa Metro Manila. May nag-tatopnatcher sa mga examin arog kan bar exams asin eksamin para sa mga doctor asin accountants. Alagad bako man gabos an nagkuyog sa siring na direksyon maski an mga aki kan mga Intsik asin may mga mestisong Intsik.\nSaro dyan si Monlee, naguin halagkaw na opisyal sa banko duman sa Manila, leader kan grupong “Pororopot” na bantugan kan dekada 60 asin 70, King of Comedy sa Ateneo, pamilya nin mga matataling aki lalo na sa mathematics pero habo niyang magpaklase sa Saint Joseph, imbes sa Parochial man guiraray. An saiyang rason ta habo niyang marugado an mga aki sa sobrang pag-adal, gulping homework asin assignments.\nSabi ni Monlee, debuhista kan pamusong comic strip na “Cesar Asar” sa Manila Bulletin, daing data man an sobrang adal, an mga aki dapat may panahon nin pagkawat asin mag-enjoy kan saindang pagka-aki ta dai na nungka yan mabalik.\nAn saro niyang aki na si Anabel Lee asensado na duman sa New York sa Amerika, si Christoper “Topel” Lee saro nang director kan ABS CBN sa Manila.\nKun iisipon nasa aki man yan an pagkanood sa laog kan eskwelahan, an disiplina sa pag-adal, katabang man guiraray an eskwelahan, estudyante, an maestro/maestra asin mga magurang.\nAn pagkawat o sports importante sa buhay nin sarong tao, dapat balansiyado an pag-adal sa laog kan classroom saka an pagkawat halimbawa nin basketball, volleyball, softball o golf. Sabi ngani ni Bong Sison, kampeon na amateur Golfer sa Pilipinas na aki kan may sadiri kan University of Nueva Caceres, an sports kaipuhan sa disiplina, ugali, dunong lalo na sa salud nin tao.\nAn kontrobersya ngonyan kun baga mapasar nin ley na ipagbabawal an pagdara nin homework sa harong dai dapat pagtawan nin seryosong atensiyon kan mga tao asin Kongreso.\nNagigiromduman ko kan high school, an mga eskwela sa Ateneo may lulutong libro, may bitbit pang magabat na mga notebooks, pag-abot sa eskwelahan makarawat pang basketball o baseball, ma-training sa elocution, masurat sa Blue and Gold,Maogmang Lugar,ma-artista sa entablado, ma-sakristan pa sa misa asin ma-drill sa PMT.Mabasa pa nin mga libro sa library.\nPagpuli sa harong masapna pa, mahugas nin plato o ma-aling sa tugang na ngohud, ma-adal pa asin magibo nin mga assignments. Sadiring kayod mayong tutor, naghahapot-hapot lang sa mga magurang asin mga tugang.\nMarhay baga an resulta. Nagproducer nin Gregorio Castillo, Joaquin Bernas, Angel Santo Tomas, Raul Roco, Ronald Remy, Francis Gachitorina, Rufo Tuy Jr, Luis Villafuerte, James Jacob, Jess Robredo, Gabby Bordado asin kadakol-dakol pang iba na nag-arasenso bako lang digdi sa Bikol kundi sa Manila, Mindanao asin abroad.\nPabayaan ta lang an aki na magdiskarte tanganing makatapos kan saindang pag-adal. An gobyerno matao na sanang suporta asin guiya na an mga reglamentos asin leyes kan nasyon masunod asin sinda maguin marhay na ciudadano.\nSa laog kan eskwelahan an may poder an eskwelahan, pag-abot sa harong sa mga magurang naman. ***** Mag-antabay sa programang “INI AN TOTOO” kada Sabadong alas 9:30 nin aga (oras sa Pilipinas) sa OK Bangon FM, 97.5 KHZ/PBN TV 5, Caceres cable,Sky cable asin facebook live streaming worldwide. Program hosts: Ervin Borja and Ernie Verdadero.


Opisina kan NEDA asin DTI Bicol paramientras na sarado para makapagsagibo nin disinfection - SORSOGON NEWS ONLINE\nHome Feature News Opisina kan NEDA asin DTI Bicol paramientras na sarado para makapagsagibo nin disinfection\nOpisina kan NEDA asin DTI Bicol paramientras na sarado para makapagsagibo nin disinfection\nParamientras na sarado ngonian an opisina kan National Economic and Development Authority (Neda) Regional Office 5 sa Brgy. Arimbay sa ciudad kan Legazpi.\nIni mismo an kinompirmar ni Neda Bicol Regional Director Agnes Tolentino makalihis na madiskobre na saro sa saindang mga empleyado an nagkaigwa nin close contact kan sarong persona sa Daraga, Albay na nagpositibo sa Covid-19.\nSaiyang ipinaliwanag na dahilan kaini magkakaigwa sinda nin disinfection sa gabos nindang opisina asin mga pasilidad bilang pasiguro mantang an mga empleyado iyo an nasa work from home ngonian.\nDagdag pa kan opisyal na an pagsasara kan saindang opisina madurar sagkod sa aga, Agosto 14.\nMientrastanto, paramientras man na isinarado sa publiko an opisina kan Department of Trade and Industry o DTI Bicol para magsairarom sa disinfection activity.\nSegun kay DTI Bicol OIC Regional Director Rodrigo "Digs" Aguilar, saiyang sinabi na kinakaipohan nindang magkondusir nin disinfection activity bilang preventive measure asin pagsunod sa medical protocols matapos na magkaigwa nin contact an saro sa mga personahe nindang igwa nin contact sa sarong nagpositibong pasyente nin COVID-19.\nKun matapos tulos an disinfection, posibleng bumalik sa normal an operasyon kan saindang opisina ngonian na aldaw.\nAlagad, nagtaong asegurasyon si Aguilar na daing dapat ikahadit an publiko lalo na an mga igwa nin transaksyon sa saindang opisina dahil sa maski padagos man giraray an saindang serbisyo publiko sa paagi nin online services asin bukas man an saindang provincial offices pati na an mga Negosyo Center. (DZGBNewsOnline)\nOpisina kan NEDA asin DTI Bicol paramientras na sarado para makapagsagibo nin disinfection Reviewed by Sorsogon-News on 4:39 PM Rating: 5


13 gadan sa naglitong-litong na truck\nAKSIDENTE SA TAGPOCOL. Retrato kua kan San Fernando Municipal Police Station, San Fernando, Camarines Sur maheheling an pasajeros kan truck na nakaarapon sa tinampo.\nTreceng personas an binawian nin buhay, kabale an 16 años na daragita na nag-aandam na kan saiyang pagpakasal sa 19 años na nobyo mientras na 41 pang iba an iredo kan maglitong-litong nin perang veces an saindang piglulunadan na truck sa barangay Tagpocol, San Fernando, Camarines Sur.\nKabale sa mga biktima an mga sadiring tawo kan kakasalon na daragita na si Bea Locilo asin sa lado kan kaglalake.\nMasuerte na nakasalbar sa trahedya iyo an nobyo na si Wilmer Pelaez, na nagpawalat sa saindang residencia.\nAn aksidente nangyari kan Sabadong hapon, Hunyo 8 matapos magpresentar si Pelaez sa saiyang papakasalan na si Locilo na kabale sa nagrulonad sa foton truck na nag-agi sa bukid na lugar kan barangay.\nSa osipon ni Salve Pelaez, 30 años asin tulong bulan na bados, tugang kan nobyo nangyari an aksidente sa pabulasok na tinampo asin nasisibot an chofer kan truck na si Mario Jacobo, 46, kun ano an saiyang gigibohon sa marikas na padalagan pahuros sa tinampo sagcod na dagos nang nagbaralintong nin nagkaperang veces na naka-apon sa tinampo si mga pasajeros asin naka-untog man an saiyang payo.\nSa imbestigasyon kan San Fernando Municipal Police Station, sinabi na nawaran nin kontrol an truck na iyo an naging causa kan trahedya.\nAn truck sadiri kan LGU San Fernando alagad an chofer na si Jacobo, bakong empleado kan munisipyo envez barangay kagawad kan Barangay Alianza.\nSinabi pa kan PNP an truck mabuelta pa sa barangay nganing sundoon giraray si mga winalat na pasajeros alagad dai na nangyari matapos kan trahedya.\nSi Salve na kabale sa mga survivor nagsabi suroksokan sinda sa truck mala ngani pito sindang nakatukaw sa kataid kan chofer.\nLima an tolos binawian buhay sa lugar kan aksidente asin si iba nagadan mantang pigbubulong sa Bicol Medical Center.\nSi M/Sgt. Victor Quilao, kan Municipal Police Station kan San Fernando nagsabi na an mga biktima hale sa Barangay Pinamasagan matapos kan seremonya sa pagpresentar kan lalaki sa saiyang magiging nobya. Kan pabuelta na sa brgy. San Joaquin, an lugar kan babae, an vehiculo nagkaigwa nin problema sa makina mantang nagdadalagan sa pahuros na tinampo kan Brgy. Tagpocol mga bandang alas 5:30 nin hapon, Hunyo 8.\nAn mga biktima pigbisto na sinda Bea Locilo, Ceciliano Hinda, Ramil Serrano, Marvin Chavez, Monalita Reyman, Edcel Regodon, Agnes Farol, Aileen Pelaez, Ramona Pelaez, Pedro Pelaez, Mark Pelaez asin Sherwin Mendoza. An anom sa sainda mga menor de edad, sabi pa sa report kan PNP.\nAn mga na-iredong pasyente pigdalagan sa BMC sa Ciudad nin Naga.


Isla nin Pasko - Wikipedia\nTeritoryo kan Isla nin Pasko\nNames in native languages:[nangangaipo nin toltolan]\nPanluwas na Teritoryo\nmga Magurang na tataramon\nChristmas Islander (sa tataramon na Ingles)\n• Annexed kan UK\n• Binalyo sa Australya\n• 2016 Sensus\nAn Teritoryo kan Isla nin Pasko (Ingles:Teritory of Christmas Island) sarong panluwas na teritoryo kan Australya na binubuo kan mga isla na may kaparehong pangaran. An Isla nin Pasko mahihiling sa Kadagatang Indiyano, mga 350 kilometres (220 mi) sa sur nin Haba asin Sumatra asin mga 1,550 kilometres (960 mi) sa norteng-sulnupan sa pinakaharaning puro kan kadagaang Australya. Igwa ini nin hiwas na 135 square kilometres (52 sq mi).\nAn Isla nin Pasko igwa nin populayon na 1,843 na mga residente puon kadtong 2016, An kadaklan kaini nakaistar sa norteng puro kan isla. An pangenot na istaran iyo an Flying Fish Cove. Mga duwa't katlo (2/3) kan populasyon kan isla pigtatantya na igwang pinaghaliang Malaysian Chinese (mga 21.2% kan populasyon idiniklarang Chinese ancestry kadtong 2016), na igwang kadaklang bilang kan mga Malayo asin mga puting Australya asin saradit na na mga bilang nin mga Malaysian Indian asin mga Eurasya. Ginagamit man an mga tataramon, kaiba an Ingles, Malay, asin mga iba't-ibang mga dayalektong Intsik. An Islam asin Budismo an pinakamayoriyang relihiyon sa isla, miski na an kadaklan sa mayoriya kan populasyon dae nagdidiklara nin pormal na religious affiliation asin may kaugnayan sa etnikong Relihiyong Intsik.\nKinua sa "https://bcl.wikipedia.org/w/index.php?title=Isla_nin_Pasko&oldid=186380"\nHuring binago an pahinang ini kaitong 19 Disyembre 2019, alas 20:38.


BISEKLETA VIAJENG BICOL. Sa kawaran nin pampasajerong bus huli kan enhanced community quarantine si Fernando Aureus, residente kan Libmanan, Camarines Sur nagpapahingalo sa Bondoc, Peninsula sa saiyang pagbisekleta haling Cavite papuli sa Camarines Sur.\nSarong Bicolano na nagtatrabajo sa pabrika sa Carmona, Cavite an napiritan na magbisekleta nin duwang aldaw ngani sanang makapuli sa saiyang familia sa Poblacion, Libmanan, Camarines Sur.\nParalisado an transportasyon huli kan enhanced community quarantine sa Luzon, si Fernando Aureus, 53 anyos nakaantos makapuli sa saiyang familia gamit an mountain bike na naghali sa Carmona, Cavite alas 12:20 nin udto kan Sabado, Marso 21 pag-abot sa Calamba, Laguna nagribay nin mountain bike na sinubli niya sa saiyang pamangkin nganing maseguro na dai magpalyar an saiyang enot na gamit.\nNagpahingalo sana sa Atimunan, Quezon nganing magkakan asin mag-inum nin tubig, alagad kan siya mag-tulak liwat igwang naherak na pick-up na vehiculo nganing palunadon asin nakatipid siya nin pagpidal nin anom na kilometros kan siya pababaon.\nAlas 12:00 nin udto nakilunad sa sarong truck, liwat nagpadagos sa pagbisekleta.\nPag-abot sa Candelaria, alas 7:00 nin banggui nagpundo nganing dai abuton nin curfew hour asin nakiturog sana sa check point kan barangay.\nInabutan niya man sa Atimunan an sarong nagbibisekleta, na pupuli man sa Irosin, Sorsogon.\nNagpadagos hale sa Lopez, Quezon sagcod na nakaabot sa Tabungon, Del Gallego, Camarines Sur, alagad sinundo siya digdi kan rescue team kan LGU Libmanan nganing palunadon sa dump truck na nakapuli sa saiyang residencia alas diez nin banggui, aldaw nin Domingo (Marso 22).\nSi Fernando, tugang kan dating taga media na si Ms Tena Aureus nasa katorce diyas na home quarantine.


Reaksyong kimikal - Wikipedia\nAn reaksyong kimikal (Ingles: chemical reaction) iyo an proseso na minadara sa kimikal na pagkaliwat nin sarong grupo kan kimikal na substansya pasiring sa iba. Klasikal na an mga reaksyong kimikal iyo an mga pagbabago sana na huli sa posisyon kan mga elektron sa pagporma asin pagkagaba nin mga sugpong kimikal sa tahaw nin mga atomo, nin mayong pagbabago sa nukleyi (mayong pagbabago sa mga elementong yaon), asin harus pigpapaliwanag nin sarong ekwasyong kimikal. An kimikang nukleyar iyo an sub-disiplina kan kimika manungod sa mga reaksyong kimikal nin mga dae-pusog asin radyoaktibong elemento kun sain parehas na pagbabagong elektroniko asin nukleyar an pwedeng mangyari.\nSarong termitong reaksyon gamit an bakal(III) na oksido\nAn substansya (o mga substansya) iyo inisyal na yaon sa reaksyong kimikal bilang mga reaktante o reahente. An mga reaksyong kimikal iyo harus pigkakaraktisa nin pagbabagong kimikal, asin sinda nakakamokna nin saro o mas dakul pang produkto, na iyo may karakter na lain sa mga reaktante. An mga reaksyon iyo harus pigbibilog kan mga sekwensya nin indibidwal na sub-lakdang, an mga inaapod na elementaryang reaksyon, asin an impormasyon sa presisong kurso kan aksyon iyo parte kan mekanismo nin reaksyon. An mga reaksyong kimikal iyo pigpapaliwanag nin ekwasyong kimikal, na iyo nagsisimbolo kan puon na materyales, katapusang produkto, asin minsan an tahaw na produkto sagkod kondisyon kan reaksyon.\nAn mga reaksyong kimikal iyo may karakteristikong rikas sa sarong temperatura asin konsentrasyong kimikal. Tipikal na an rikas kan reaksyon iyo naglalangkaw sa naglalangkaw na temperatura huli ta mas dakul an termal na enerhiyang yayaon para maguno an aktibasyong enerhiyang kaipohan para magaba an mga takod sa tahaw nin mga atomo.\nKinua sa "https://bcl.wikipedia.org/w/index.php?title=Reaksyong_kimikal&oldid=204419"\nLast edited on 17 Abril 2021, at 04:50\nHuring binago an pahinang ini kaitong 17 Abril 2021, alas 04:50.


An Libya (Arabiko: ليبيا Lībiyā, Nafusi: Libya) sarong nasyon sa ronang Maghreb kan Norte Aprika. Napapagdolonan ini kan Dagat Mediterraneo sa amnayan, nag'aatubang sa Ehipto sa subangan, kan Sudan sa solnopan subangan, kan Tsad asin Niger sa habagatan, kan Algeria saka Tunisia sa solnopan. An kabesera kaini iyo an Tripoli.\nBandera kan Libya\nAn mapa kan kontinente nin Aprika kun saen ipinapaheling an kinamomogtakan kan Libya\nAn detalyadong mapa kan Libya\nResulta kan 2011 Libyanong pag'aalsa, igwa ngonyan nin duwang pwersa na pareho naghihinako na iyo siya an opisyal na gobyerno kan Libya. An rehimen ni Muammar Gaddafi na inaapod an Libya bilang Great Socialist People's Libyan Arab Jamahiriya, nagkokontrol kan Tripoli asin kadakulan kan parteng solnopan kan banwang Libya. An National Transitional Council of the Libyan Republic na pinamamayohan ni Mustafa Abdul Jalil na nagkukuta sa Benghazi asin kontrolado an haros enterong parte kan subangan na kabtang kan banwang Libya. An Pransya asin Portugal pinagbisto na an Council na ini komo iyo an solong "lehitimong representante" kan Libya.\nAn Libya, na may hiwas na haros 1,800,000 kilometro kwadrado (700,000 mi kw.), igwang populasyon na 6.4 milyon katawo. Huli sa hiwas kaini, ini na an ika-4 na pinakadakulang banwa sa Aprika, asin ika-17 pinakadakula sa bilog na kinaban. An saiyang kabesara, an Tripoli, eenerokan nin 1.7 milyon katawo. Nababanga an Libya sa tolong tradisyonal na kabtang: an Tripolitania, Fezzan, asin Cyrenaica. Ini an ika-10 sa reserba nin asayti asin ika-17 sa produksyon nin petrolyo sa kinaban.\nKapangganahan kan mga rebeldeLiwaton\nPakalihis nin walong bulan na pakikilaban sa pwersa ni Gaddafi, an mga rebelde katapostaposi iyo an nanaog asin nasakop an ultimong banwang nakipagnosnosan na husto sa mga rebelde, an Sirte. An Sirte iyo an banwang namundagan ni Gaddafi na kumbaga balwarte niya, asin igdi naghuros, nagtipon an mga tauhan niya sa ultimong pagtindog asin pagsabat sa naglusob na mga rebelde. Mala ta an duwa niyang aki kadamay niya sa pakilaban, si Mutassim asin si Saif al-Islam. Si Mutassim nagadan na, si Saif al-Islam dai nakukua asin si Gaddafi na nagdulag hinulbot sa kanal nin imburnal lugadan pero buhay. Dai pa maisihan kun siya tuyong binadil kan mga nagdurusmog saiya o nahagop nin bala kan sarabayan nagpapurotokan daa an duwang magkalaban na pwersa.\nKan Oktobre 23, 2011, idineklara ni Mustafa Abdul Jalil, lider kan National Transitional Council (NTC) an pagkakatalingkas kan bilog na Libya sa diktadura\nPinaghugot gikan sa "https://bcl.wikipedia.org/w/index.php?title=Libya&oldid=141176"\nLast edited on 8 Marso 2013, at 14:31\nHuring pigliwat an pahinang ini kan 8 Marso 2013, alas 14:31.


Mga Magurang, mga Aki—Makikomunikar nin May Pagkamuot | Pag-aadalan\nUtubon an Saimong Papel Bilang Ebanghelisador\nIka daw “Maigot sa Paggibo nin Marahay”?\nPakusugon an Saindong Pag-aguman Paagi sa Marahay na Komunikasyon\nMga Magurang Asin mga Aki—Makikomunikar nin May Pagkamuot\nISTORYA NIN BUHAY Kun Taano ta Makahulugan an Buhay Mi\nIngatan an Saindong Mana Paagi sa Paggibo nin Madunong na mga Desisyon\nHALI SA SAMONG ARCHIVE Marigon Sindang Nanindugan sa “Oras nin Pagbalo”\nAn Torrengbantayan—Pag-aadalan na Edisyon | Mayo 2013\nBASAHON SA Afrikaans Albanian Aleman Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Dangme Danish Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hebreo Hiligaynon Hungarian Icelandic Igbo Iloko Indonesian Ingles Italian Sign Language Italiano Japanese Sign Language Kazakh Kikuyu Kinyarwanda Kirghiz Koreano Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Pranses Quechua (Ayacucho) Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n‘An gabos na tawo magin madali [“listo,” NW] sa paghinanyog, maluway sa pagtaram, maluway sa pagkaanggot.’—SANT. 1:19.\nTaano ta mahalagang magtao nin panahon para sa komunikasyon?\nPaano puwedeng iaplikar kan mga magurang an Santiago 1:19?\nPaano puwedeng iaplikar kan mga aki an Santiago 1:19?\n1, 2. Sa pangkagabsan, ano an namamatian kan mga magurang asin mga aki sa lambang saro, pero anong kadipisilan an inaatubang ninda kun minsan?\n“KUN maaraman mo na an saimong mga magurang magagadan na sa aga, ano an pinakagusto mong sabihon sa sainda ngunyan?” Iyan an ihinapot sa ginatos na aki sa Estados Unidos. Imbes na magpokus sa ano man na problema asin dai pagkakauyon ninda, mga 95 porsiyento an nagsabi na gusto nindang sabihon: “Patawadon po nindo ako” asin “Namumutan ko po kamong marhay.”—For Parents Only, ni Shaunti Feldhahn asin Lisa Rice.\n2 Sa pangkagabsan, namumutan kan mga aki an saindang mga magurang, asin namumutan kan mga magurang an saindang mga aki. Nangurugnang totoo ini sa Kristiyanong mga pamilya. Minsan ngani mawot kan mga magurang asin mga aki na magin dayupot sa lambang saro, kun minsan masakit an pakikikomunikar. Dawa pa tibaad prangka asin bukas an pag-urulay, taano ta may mga bagay na biyong linilikayan na pag-ulayan? Ano an nagkapirang ulang sa marahay na komunikasyon? Paano iyan puwedeng mapangganahan?\nDai pagtugutan an mga bagay na nakakadisturbo asin an kanya-kanyang gibuhon na makaulang sa komunikasyon kan saindong pamilya\n‘TUBUSON’ AN PANAHON TANGANING MAKIKOMUNIKAR\n3. (a) Taano ta nadidipisilan an dakul na pamilya na magkaigwa nin marahay na komunikasyon? (b) Taano ta bakong problema sa mga pamilya sa suanoy na Israel na magkaigwa nin panahon na magkairibanan?\n3 Dakul na pamilya an nasasakitan na magkaigwa nin igong panahon para sa makahulugan na komunikasyon. Bakong arog kaiyan kaidto. Si Moises nagtao nin instruksiyon sa mga Israelitang ama: ‘Ulit-uliton mo [an mga tataramon nin Diyos] sa saimong mga aki, asin magtataram ka dapit diyan kun idtuon ka sa saimong harong, asin kun naglalakaw ka sa dalan, asin sa paghigda, asin kun ika magbangon.’ (Deut. 6:6, 7) Sa maghapon, an mga aki kaibanan kan saindang ina sa harong o kan saindang ama sa uma o sa saiyang pinagtatrabahuhan. Dakul an panahon kan mga aki asin magurang tanganing magkaibanan asin makapag-ulay. Kaya madaling maaraman kan mga magurang an mga pangangaipo, kamawutan, asin personalidad kan saindang mga aki. An mga aki igwa man nin panahon asin supisyenteng oportunidad na mamidbid na marhay an saindang mga magurang.\n4. Taano ta nadidipisilan an dakul na pamilya ngunyan na magkaigwa nin komunikasyon?\n4 Lain nanggad an buhay ngunyan! Sa nagkapirang nasyon, an mga aki nag-eeskuwela na nin kinder sa amay na edad, kun minsan duwang taon pa sana. Dakul na ama asin ina an nagtatrabaho harayo sa saindang harong. Sa dikit na panahon na magkairibanan an mga magurang asin mga aki, an panahon na para kutana sa pag-urulay parating nagagamit sa pagkompyuter, paghiling nin telebisyon, asin sa iba pang elektronikong gadyet. Sa dakul na pamilya, an mga aki asin mga magurang may kanya-kanyang buhay; garo sinda estranghero sa lambang saro. Tibaad haros mayo na nin makahulugan na pag-urulay.\n5, 6. Paano ‘tinutubos’ kan ibang mga magurang an mas dakul na panahon tanganing ikatao iyan sa saindang mga aki?\n5 Magigibo mo daw na ‘tubuson’ an panahon hali sa ibang mga bagay tanganing makatao ka nin mas dakul na panahon sa saimong pamilya? (Basahon an Efeso 5:15, 16.) May mga pamilya na nagkauruyon na bawasan an paghiling nin telebisyon o paggamit nin kompyuter. Pinagmamaigutan kan iba na magkakan nin sarabay kisiyera sarong beses kada aldaw. Asin marahayon na oportunidad an itinatao kan pampamilyang pagsamba sa mga magurang asin mga aki tanganing magin dayupot sa lambang saro asin pag-ulayan an espirituwal na mga bagay sa relaks na kamugtakan! Marahay na magtao nin sarong oras o mas dakul pa kada semana para digdi, pero urog pa an kaipuhan tanganing magkaigwa nin hararom na pag-urulay. Tanganing magibo iyan, dapat na igwa nin regular asin parating komunikasyon. Bago mag-eskuwela an saimong aki, magsabi nin nakakapakusog na bagay, pag-ulayan an teksto kan aldaw, o mamibi kaiba niya. Dakulaon an magigibo kaiyan para sa saiya sa aldaw na iyan.\n6 May mga magurang na nakagibo nin mga pagbabago sa saindang pamumuhay tanganing makatao nin mas dakul na panahon sa saindang mga aki. Halimbawa, si Laura, * na may duwang aki, binayaan an saiyang bilog na panahon na trabaho tanganing magibo iyan. Sinabi niya: “Kada aga, gabos kami naghihiridaling maglaog sa trabaho o sa eskuwelahan. Pag-uli ko sa harong sa banggi, turog na an mga aki, pinaturog na kan yaya. Huling naghali ako sa trabahong iyan, dikit na sana an badyet mi, pero pagmati ko aram ko na ngunyan kun ano an iniisip asin problema kan mga aki ko. Dinadangog ko an saindang mga pamibi asin nagigiyahan ko sinda, napapakusog an buot, asin natutukduan.”\nMAGIN ‘LISTO SA PAGHINANYOG’\n7. Ano an sarong parating reklamo kan mga aki sagkod mga magurang?\n7 Pagkatapos interbiyuhon an dakul na hoben, sinambit kan mga awtor kan librong For Parents Only an saro pang ulang sa komunikasyon. Sinabi ninda: “An panginot na pinakaparating reklamo kan mga aki manungod sa saindang mga magurang iyo na ‘Dai sinda nagdadangog.’” Bako sana an mga aki an igwa kan problemang iyan. Iyan man an parating reklamo kan mga magurang manungod sa saindang mga aki. Tanganing mapagdanay na bukas an linya nin komunikasyon, an mga miyembro kan pamilya dapat na magdangog—magdangog na marhay—sa lambang saro.—Basahon an Santiago 1:19.\n8. Paano magigibo kan mga magurang na talagang dangugon an saindang mga aki?\n8 Mga magurang, talaga daw na dinadangog nindo an saindong mga aki? Puwedeng masakit ini kun kamo pagal o kun an pinag-uulayan garo baga bako man mahalaga. Pero an garo baga bakong mahalaga sa saimo tibaad mahalagang marhay sa saimong aki. An pagigin ‘listo sa paghinanyog’ nangangahulugan nin pagigin atentibo bako sana sa sinasabi kan saimong aki kundi pati man sa kun paano niya iyan sinasabi. Maririsa sa tono nin boses asin hiro-hiro kun ano an namamatian kan sarong aki. Importante man an paghapot. “An kaisipan nin sarong tawo siring sa tubig sa hararom na bubon,” an sabi kan Bibliya, “pero masasakdo iyan nin saro na may pakarurop.” (Tal. 20:5, Today’s English Version) An pakarurop asin pakabatid nangurugnang kaipuhan kun kinakaulay an saindong mga aki manungod sa sensitibong mga bagay.\n9. Taano ta maninigong maghinanyog an mga aki sa saindang mga magurang?\n9 Mga aki, sinusunod daw nindo an saindong mga magurang? ‘Paghinanyog, sakuyang aki, sa ipinaghuhulit kan saimong ama,’ an sabi kan Tataramon nin Diyos, asin ‘dai mo pagbasang-basangon an pasunod kan saimong ina.’ (Tal. 1:8) Tandaan na namumutan kamo kan saindong mga magurang asin gusto ninda an pinakaikakarahay nindo, kaya sarong kadunungan an maghinanyog asin magkuyog sa sainda. (Efe. 6:1) Mas madali na magin makinuyog kun may marahay na komunikasyon asin kun aram nindo na kamo namumutan. Sabihon sa saindong mga magurang kun ano an sabuot nindo manungod sa mga bagay-bagay. Makakatabang ini sa sainda na masabutan kamo. Siyempre, maninigo man na pagmaigutan nindo na masabutan sinda.\n10. Ano an manunudan niyato sa pagkasaysay kan Bibliya manungod ki Rehoboam?\n10 Kun manungod sa paghinanyog sa sadol kan mga hoben na kaedad nindo, kaipuhan nindong magin maingat. Puwedeng sabihon ninda sa saindo kun ano an gusto nindong madangog, pero an saindang sadol tibaad dai talaga makatabang sa saindo. An totoo, puwedeng ikapahamak pa nindo iyan. Huling mayo kan kadunungan asin eksperyensiya arog kan mga may edad na, dai naiisip kan kadaklan na hoben an kaaabtan nin mga bagay-bagay asin tibaad dai ninda mabatid an magigin resulta kan saindang mga ginigibo. Girumdumon an nangyari ki Rehoboam na aki ni Hading Solomon. Kan siya magin hadi kan Israel, sarong kadunungan kuta kun sinunod niya an konseho kan kamagurangan na lalaki. Pero, an sinunod niya iyo an sa mangmang na konseho kan hoben na mga lalaki na kaiba niyang nagdakula. Kaya nawara sa saiya an suporta kan kadaklan sa mga nasasakupan kan saiyang kahadian. (1 Ha. 12:1-17) Imbes na arugon an bakong madunong na ginibo ni Rehoboam, magmaigot na mapagdanay na bukas an linya nin komunikasyon sa saindong mga magurang. Sabihon sa sainda an mga iniisip nindo. Makinabang sa saindang konseho, asin makanuod sa saindang kadunungan.—Tal. 13:20.\n11. Ano an puwedeng magin resulta kun an mga magurang bakong madaling dulukon?\n11 Mga magurang, kun habo nindo na an dulukan kan saindong mga aki tanganing maghagad nin konseho iyo an mga kaedad ninda, magin kamong madaling dulukon, madaling kaulayon. Sarong tin-edyer na sister an nagsurat: “Magsambit lang ako nin pangaran nin sarong lalaki, hadit na an mga magurang ko. Kaya dai na ako komportable saka nag-aalangan na lugod akong mag-istorya pa.” Saro pang hoben na sister an nagsurat: “Gusto kan dakul na tin-edyer an konseho kan saindang mga magurang, pero kun dai man sinda dinadangog kan saindang mga magurang, an mga aki madulok sa iba na madangog sa sainda, dawa sa mga mayo pang gayong eksperyensiya.” Kun andam kamong magdangog na may pagmalasakit sa saindong mga aki ano man an ipakipag-ulay ninda, posibleng marhay na sinda magigin komportable na makipag-ulay asin madangog sa saindong konseho.\nMAGIN ‘MALUWAY SA PAGTARAM’\n12. Paano puwedeng makaulang sa komunikasyon sa mga aki an reaksiyon kan mga magurang?\n12 An sarong ulang sa komunikasyon minalataw man kun an mga magurang nagigin emosyonal asin negatibo an reaksiyon sa sinasabi kan saindang mga aki. Natural sana na gustong protektaran kan Kristiyanong mga magurang an saindang mga aki. An ‘mga huring aldaw’ na ini pano nin peligro—sa espirituwal asin iba pa. (2 Tim. 3:1-5) Pero, an ibinibilang kan mga magurang na proteksiyon tibaad sobra man kaestrikto sa paghiling kan saindang mga aki.\n13. Taano ta maninigong magin maingat an mga magurang na dai tulos-tulos ipahayag an saindang opinyon?\n13 Sarong kadunungan kun dai tulos-tulos ipapahayag kan mga magurang an saindang opinyon. Totoo, bako pirming pasil na dai magtaram kun nakakapurisaw an sinasabi kan saindong mga aki. Pero mahalaga na maghinanyog ngunang marhay sa sainda bago magtaram. An madunong na si Hading Solomon nagsurat: ‘An minasimbag nin tataramon bago maghinanyog, kamangmangan asin kasusupgan saiya.’ (Tal. 18:13) Kun magdadanay kamong kalmado, mas dakul kamong maaaraman asin padagos na mataram an saindong mga aki. Kaipuhan nguna nindong maaraman an bilog na istorya bago kamo makakapagtao nin tabang. Tibaad grabe an problema kan aki kaya ‘mayong kanultulan an mga tataramon’ niya. (Job 6:1-3, BPV) * Bilang mamumuton na mga magurang, maghinanyog tanganing masabutan an saindong mga aki asin magtaram tanganing tabangan sinda.\n14. Taano ta maninigong magin maluway sa pagtaram an mga aki?\n14 Mga aki, kamo man kaipuhan na magin ‘maluway sa pagtaram,’ na dai tulos-tulos minakontra sa sinasabi kan saindong mga magurang, huling sinda tinawan nin Diyos nin paninimbagan na sanayon kamo. (Tal. 22:6) Posibleng naagihan na ninda an mga situwasyon na kapareho kan naeeksperyensiyahan nindo. Apuwera diyan, pinagbasulan ninda an mga salang nagibo ninda kan sinda hoben pa asin habo nanggad ninda na mangyari man iyan sa saindo. Kaya, ibilang an saindong mga magurang na mga katuod, bakong kaiwal; mga parakonseho, bakong parakontra. (Basahon an Talinhaga 1:5.) ‘Galangan mo an saimong ama asin ina,’ asin ipahiling sa sainda na namumutan nindo sinda kun paanong kamo namumutan ninda. Huli kaiyan, magigin mas madali sa sainda na ‘padakulaon kamo sa pagsagwi asin sa hatol nin Kagurangnan.’—Efe. 6:2, 4.\nMAGIN ‘MALUWAY SA PAGKAANGGOT’\n15. Ano an makakatabang sa sato na dai mawaran nin pasensiya asin dai maanggot sa satong mga namumutan?\n15 Kun minsan, dai kita nagigin mapasensiya sa satong mga namumutan. ‘Sa mga banal asin mga maimbod na tugang diyan ki Cristo na nasa Colosas,’ si apostol Pablo nagsurat: ‘Mga agom na lalaki, mamutan nindo an saindong mga agom na babayi, asin dai kamo magin mapait sainda. Mga ama, dai nindo pagpaangguton an saindong mga aki, tanganing dai sinda mangluya.’ (Col. 1:1, 2; 3:19, 21) Sinadol ni Pablo an mga taga Efeso: ‘An gabos na kapaitan, asin kaanggutan, asin kaungisan, asin karibukan, patin rilibakan magkaharali sa saindo.’ (Efe. 4:31) An pagkultibar kan pakatios, kahuyuan, asin pagpupugol sa sadiri—mga aspekto kan bunga kan espiritu nin Diyos—makakatabang sa sato na magdanay na kalmado dawa kun nakakatensiyon an situwasyon.—Gal. 5:22, 23, BPV.\n16. Paano itinanos ni Jesus an saiyang mga disipulo, asin taano ta pambihirang marhay ini?\n16 Isip-isipon an halimbawa ni Jesus. Imahinara an grabeng tensiyon na namamatian niya kan huring pamanggihan na kaiba an saiyang mga apostol. Aram ni Jesus na mga oras na sana an bibilangon bago siya umagi nin luway-luway asin makulog na kagadanan. Nakadepende sa saiyang kaimbudan an pagpakangbanal kan ngaran kan saiyang Ama asin an kaligtasan kan katawuhan. Pero, kan mismong pamanggihan na iyan, may ‘nangyaring pagpasuruhay sa mga apostol kun siisay sa sainda an ibinibilang na nangungurog kadakula.’ Dai sinda kinurahawan o inanggutan ni Jesus. Imbes, kalmado siyang nakipangatanusan sa sainda. Ipinagirumdom sa sainda ni Jesus na sinda nagdanay na kaiba niya kan siya nag-agi nin masakit na mga situwasyon. Minsan ngani gusto ni Satanas na saligsigon sinda siring kan trigo, nagpahayag si Jesus nin kumpiyansa na sinda magdadanay na maimbod. Nakipagtipan pa ngani siya sa sainda.—Luc. 22:24-32.\nNagdadangog ka daw na marhay sa saimong mga aki?\n17. Ano an makakatabang sa mga aki na magdanay na kalmado?\n17 Kaipuhan man kan mga aki na magdanay na kalmado. Nangurugna kun tin-edyer na sinda, puwedeng mamatian ninda na an mga susundon na itinatao kan saindang mga magurang nagpaparisa nin kawaran nin tiwala sa sainda. Dawa pa maglataw kun minsan na totoo iyan, tandaan na an pagigin hadit kan saindong mga magurang sarong kapahayagan kan saindang pagkamuot sa saindo. Kun kalmado kamong madangog sa sainda asin makikikooperar, igagalang ninda kamo asin ibibilang na responsable. Kun kamo magawi nin siring, posibleng marhay na matawan kamo nin urog na katalingkasan sa nagkapirang bagay. Sarong kadunungan an pagkaigwa nin pagpupugol sa sadiri. “Hayag kun maanggot an mangmang,” an sabi kan sarong talinhaga, ‘alagad mayong girong na pinupugol kan madunong an saiyang kaanggutan.’—Tal. 29:11, BPV.\n18. Paano nagbubunga nin marahay na komunikasyon an pagkamuot?\n18 Kaya namumutan na mga magurang asin mga aki, dai mangluya an buot kun an komunikasyon sa laog kan saindong pamilya bakong arog karahay siring sa gusto nindo. Padagos na pagmaigutan iyan, asin padagos na lumakaw sa katotoohan. (3 Juan 4) Sa bagong kinaban, an perpektong mga tawo makakapakikomunikar sa perpektong paagi, na mayo nin dai pagkasinabutan asin pagpasuruhay. Pero sa ngunyan, kita gabos nakakagibo nin mga bagay na pinagbabasulan ta sa huri. Kaya dai mag-alangan na maghagad nin dispensa. Lubos na magpatawad. Magin ‘burugkos sa pagkamuot.’ (Col. 2:2) Makapangyarihan an pagkamuot. ‘An pagkamuot matinios asin mabuot; dai napapaanggot, dai naggigirumdom kan maraot; nagtitios kan gabos na bagay, nagtutubod kan gabos, naglalaom kan gabos, nagtatagal kan gabos.’ (1 Cor. 13:4-7) Kun padagos na papatalubuon an pagkamuot, mauswag an saindong komunikasyon, na matao nin kagayagayahan sa saindong pamilya asin nin kaumawan ki Jehova.\n^ par. 6 Sinalidahan an pangaran.\n^ par. 13 An Marahay na Bareta Biblia (Bikol Popular Version)\nAN TORRENGBANTAYAN—PAG-AADALAN NA EDISYON Mayo 2013


Tinutugutan Mo Daw na Moldehon Ka kan Dakulang Paragibo nin Kuron? | Pag-aadalan\n‘Nasa kamot ko kamo, arog kan [dalipay] sa kamot kan paragibo nin kuron.’—JER. 18:6, An Marahay na Bareta Biblia.\nIKAKAPALIWANAG MO DAW?\nAnong mga ugali an puwedeng makapatagas sa sato na dai magsunod sa mga konseho ni Jehova?\nAnong mga kuwalidad an makakatabang sa sato na magdanay na madaling moldehon sa kamot nin Diyos?\nPaano maipapahiling kan Kristiyanong mga magurang na si Jehova an saindang Paragibo nin Kuron?\n1, 2. Taano ta ibinilang nin Diyos na sarong mahalagang marhay na tawo si Daniel, asin paano kita magigin makinuyog arog niya?\nKAN maglaog sa Babilonya an mga bihag na Judio, nahiling ninda sa siyudad an kadakul na idolo asin mga tawong nagsasamba sa maraot na mga espiritu. Pero, an maimbod na mga Judio, arog ni Daniel saka an tulo niyang kairiba, nagsayumang magpamolde sa kinaban kan Babilonya. (Dan. 1:6, 8, 12; 3:16-18) Determinado si Daniel asin an saiyang mga kairiba na itao an saindang eksklusibong debosyon ki Jehova bilang an saindang Paragibo nin Kuron. Asin nagin mapanggana sinda! Sa Babilonya nag-istar si Daniel sa haros bilog niyang buhay; pero, sinabi kan anghel nin Diyos na si Daniel sarong mahalagang marhay na tawo.—Dan. 10:11, 19, NW.\n2 Kan mga panahon kan Bibliya, puwedeng ilaog nin paragibo nin kuron an dalipay sa sarong hormahan para maporma iyan sa korteng gusto niya. An tunay na mga parasamba ngunyan minimidbid si Jehova bilang an Soberano kan Uniberso, an saro na may awtoridad na moldehon an mga tawo asin nasyon. (Basahon an Jeremias 18:6.) May awtoridad man an Diyos na moldehon an lambang saro sa sato. Pero, iginagalang niya an satong libertad na magdesisyon asin gusto niyang magpasakop kita sa saiya nin gikan sa buot. Manunudan niyato sa artikulong ini kun paano kita magdadanay na siring sa malumhok na dalipay sa kamot nin Diyos. Pag-uulayan ta an tulong hapot na ini: (1) Paano ta malilikayan an mga ugali na puwedeng makapatagas sa sato na dai magsunod sa mga konseho ni Jehova? (2) Paano kita magkakaigwa kan mga kuwalidad na makakatabang sa sato na magdanay na namomolde asin mapagpasakop? (3) Paano magpapasakop sa Diyos an Kristiyanong mga magurang mantang minomolde an saindang mga aki?\nLIKAYAN AN MGA UGALI NA MAKAKAPATAGAS SA PUSO\n3. Anong mga ugali an puwedeng makapatagas sa satong puso? Magtao nin halimbawa.\n3 Sinasabi kan Talinhaga 4:23: “Sa gabos na bagay na saimong iniingatan, mas ingatan mo an saimong puso, huli ta gikan diyan an mga burabod nin buhay.” (NW) Anong mga ugali na puwedeng makapatagas sa satong puso an dapat tang likayan? Kaiba diyan an kapalangkawan, paggibo nin kasalan, asin kawaran nin pagtubod. Puwede ining magpangyari sa saro na magin masinuway asin rebelyoso. (Dan. 5:1, 20; Heb. 3:13, 18, 19) Arog kaini an nangyari sa mapalangkaw na si Hading Uzias nin Juda. (Basahon an 2 Cronica 26:3-5, 16-21.) Kan primero, ginibo ni Uzias an ‘matanos sa mga mata ni Jehova’ asin ‘danay niyang hinanap an Diyos.’ Pero ‘kan siya magin makusog na, [nagin] mapalangkaw an saiyang puso,’ dawa ngani sa Diyos hali an saiyang kakusugan! Pinurbaran pa ngani niyang magtutong nin insenso sa templo—sarong pribilehiyo na para sana sa mga saserdoteng gikan ki Aaron. Dangan, kan kumprontaron siya kan mga saserdote, naanggot si Uzias! Ano an resulta? Nagin makasusupog an ‘pagkahulog’ niya sa kamot ni Jehova asin nagdanay siyang may leproso sagkod na siya magadan.—Tal. 16:18.\n4, 5. Ano an puwedeng mangyari kun dai ta babantayan an satong sadiri laban sa kapalangkawan? Magtao nin halimbawa.\n4 Kun dai ta babantayan an satong sadiri laban sa kapalangkawan, tibaad magpuon na kitang “magin sobra an hiling sa sadiri,” sagkod sa punto na kontrahon pa ngani niyato an mga konseho hali sa Bibliya. (Roma 12:3, NW; Tal. 29:1) Ini an nangyari sa sarong elder na an pangaran Jim. Dai siya nag-uyon sa desisyon kan kapwa niya mga elder mapadapit sa sarong bagay na pangkongregasyon. Sinabi ni Jim: “Sinabihan ko sinda na bako sindang mamumuton, dangan binayaan ko sinda sa miting.” Pakalihis nin mga anom na bulan, nagbalyo siya sa kaharaning kongregasyon pero dai siya diyan ninombrahan na elder. Sinabi niya: “Talagang disganado akong marhay. Nangibabaw sako an pagpakangmatanos, kaya nagpundo na akong maglingkod ki Jehova.” Nagin inaktibo si Jim sa laog nin sampulong taon. Inadmitir niya: “Napasupog ako sa iba, tapos ki Jehova ko na ibinabasol su mga nangyari. Sa paglihis nin mga taon, dinadalaw ako kan mga elder saka hinihinguwa nindang tabangan ako, pero habo ko.”\n5 Ipinapahiling kan eksperyensiya ni Jim na huli sa kapalangkawan tibaad ipangatanusan ta an salang mga ginigibo niyato asin nagigin dipisil na kitang moldehon. (Jer. 17:9) An sabi ni Jim: “Dai ko talaga maipundong magpokus sa mga gibo kan iba na sa hiling ko sala.” Nakulgan na daw an buot mo huli sa ginibo nin sarong kapagtubod o huling nawara sa saimo an sarong pribilehiyo? Kun iyo, ano an nagin reaksiyon mo? Nagin mapalangkaw ka daw o napag-isip-isip mong mas importante an makipagkatuninungan sa saimong tugang asin magdanay na maimbod ki Jehova?—Basahon an Salmo 119:165; Colosas 3:13.\n6. Ano an puwedeng mangyari kun padagos kitang naggigibo nin kasalan?\n6 Magigin masakit man para sa saro na akuon an konseho nin Diyos kun padagos siyang naggigibo nin kasalan, dawa pa patago iyan. Dangan, mas nagigin pasil na sa saiya na gumibo nin pagkakasala. Sinabi nin sarong brother na nag-abot an panahon na dai na siya nakokonsensiya sa ginigibo niyang sala. (Par. 8:11) Saro pang brother, na naadik sa pornograpiya, an sa huri nagsabi: “Narisa ko sa sadiri ko na nagigin mapagkritika na ako sa mga elder.” Naapektaran kan salang ginigibo niya an saiyang espirituwalidad. Pag-abot nin panahon, nadiskubre kan iba an piggigibo niya, asin nag-ako siya kan kinakaipuhan na marhay na tabang hali sa mga elder. Siyempre, gabos kita bakong perpekto. Pero, kun nagigin mapagkritika na kita o ipinapangatanusan na niyato an salang mga ginigibo ta imbes na maghagad nin tawad asin tabang sa Diyos, tibaad nagtatagas na an satong puso.\n7, 8. (a) Paano mahihiling sa halimbawa kan suanoy na mga Israelita na an kawaran nin pagtubod nakakapatagas sa puso? (b) Ano an manunudan niyato digdi?\n7 Paano nakakapatagas sa puso an kawaran nin pagtubod? Mahihiling niyato an sarong halimbawa kaiyan sa mga Israelita, na ilinigtas ni Jehova sa Ehipto. Nahiling kan nasyon na iyan an dakul na milagrong ginibo nin Diyos para sa sainda, na an iba ngani kaiyan talagang makangangalas! Pero, kan harani na sinda sa Dagang Panuga, ipinahiling ninda an kawaran ninda nin pagtubod. Imbes na magtiwala ki Jehova, natakot sinda asin naggumod-gumod tumang ki Moises. Gusto pa ngani nindang magbalik sa Ehipto na diyan sinda nagin mga uripon! Nakulgan na marhay si Jehova. Sinabi niya: “Sagkod nuarin ako tatrataron na daing galang kan banwaan na ini?” (Bil. 14:1-4, 11, NW; Sal. 78:40, 41) Huli sa katagasan kan puso ninda asin kawaran nin pagtubod, nagkagaradan sa kaawagan an henerasyon na iyan.\n8 Sa ngunyan, mantang nagrarani kita sa bagong kinaban, binabalo an satong pagtubod. Kaya kaipuhan tang siyasaton an kalidad kan satong pagtubod. Halimbawa, puwede niyatong aramon kun ano an pagmansay ta sa mga sinabi ni Jesus na nasa Mateo 6:33. Ihapot sa sadiri: ‘Mahihiling daw sa mga priyoridad saka mga desisyon ko na talagang nagtutubod ako sa mga sinabi ni Jesus? Pipilion ko daw na magpalta sa mga pagtiripon o dai magluwas sa langtad para madagdagan an sakong ganansiya? Ano an gigibuhon ko kun nauubos na kan trabaho ko an sakong panahon asin kusog? Tutugutan ko daw na moldehon ako kan kinaban asin tibaad papunduhon pa ngani sa paglilingkod ki Jehova?’\n9. Taano ta dapat niyatong “padagos na siyasaton” kun baga nangangapot kita sa pagtubod, asin paano ta iyan magigibo?\n9 Bilang saro pang halimbawa, pag-isipan an sarong lingkod ni Jehova na medyo magabat an buot sa pagsunod sa mga pamantayan kan Bibliya, tibaad mapadapit sa maraot na pag-iriba, pagtitiwalag, o libangan. Ihapot sa sadiri, ‘Arog man daw ako kaiyan?’ Kun marisa niyatong nagkakaigwa na kita nin arog kaining nakakapatagas sa pusong ugali, kaipuhan niyatong marhay na siyasaton tulos an satong pagtubod! Sinasadol kita kan Bibliya: “Padagos na siyasaton an saindong sadiri kun baga nangangapot kamo sa pagtubod; padagos na baluon an saindong sadiri para mapatunayan nindo kun anong klaseng tawo kamo.” (2 Cor. 13:5, NW) Dapat niyatong onestong siyasaton nin regular an satong sadiri gamit an Tataramon nin Diyos tanganing maitanos an satong kaisipan.\nMAGDANAY NA MADALING MOLDEHON\n10. Ano an makakatabang sa sato na magin siring sa malumhok na dalipay sa kamot ni Jehova?\n10 Kaiba sa mga probisyon nin Diyos na makakatabang sa sato na magdanay na siring sa malumhok na dalipay iyo an saiyang Tataramon, an Kristiyanong kongregasyon, asin an pagmiministeryo sa langtad. Kun paanong pinapalumhok nin tubig an dalipay, matatabangan man kita kan aroaldaw na pagbasa sa Bibliya asin paghurop-hurop na magin madaling moldehon sa kamot ni Jehova. Ipinagbuot ni Jehova sa mga hadi nin Israel na magsurat nin sadiri nindang kopya kan Katugunan nin Diyos asin basahon iyan aroaldaw. (Deut. 17:18, 19) Aram kan mga apostol na mahalagang marhay sa saindang ministeryo an pagbasa asin paghurop-hurop sa Kasuratan. Nagkotar saka nagsitar sinda sa Hebreong Kasuratan nin ginatos na beses sa saindang mga isinurat asin dinagka ninda an mga hinulitan ninda na basahon saka hurop-hurupon man an Kasuratan. (Gui. 17:11) Aram man niyato ngunyan kun gurano kaimportante kan aroaldaw na pagbasa sa Tataramon nin Diyos asin kan paghurop-hurop diyan na may kaibang pagpamibi. (1 Tim. 4:15) Matatabangan kita kaiyan na magdanay na mapakumbaba sa atubangan ni Jehova asin madaling moldehon sa saiyang kamot.\nGamiton an mga probisyon nin Diyos para matabangan kang magdanay na madaling moldehon (Hilingon an parapo 10-13)\n11, 12. Paano ginagamit ni Jehova an Kristiyanong kongregasyon para moldehon kita uyon sa pangangaipo kan lambang saro sa sato? Magtao nin halimbawa.\n11 Ginagamit ni Jehova an Kristiyanong kongregasyon tanganing moldehon kita uyon sa pangangaipo kan lambang saro sa sato. Si Jim, na nasambitan sa inutan, nagbago an kaisipan kan magpahiling sa saiya nin personal na interes an sarong elder. An sabi ni Jim: “Nungka niya akong binasol o krinitikar. Imbes, pirming positibo an sinasabi niya saka ipinahiling na gusto niya talaga akong tabangan.” Pakalihis nin mga tulong bulan, inimbitaran kan elder si Jim na mag-atender sa sarong Kristiyanong pagtiripon. Sinabi ni Jim: “Maugma akong inako kan kongregasyon asin dakula an nagin epekto sa sako kan pagkamuot ninda. Narealisar ko na bako an namamatian ko an pinakamahalaga. Sa tabang kan mga elder saka kan namumutan kong agom—na nungkang nangluya sa espirituwal—luway-luway nang nagkukusog an espirituwalidad ko. Napakusog man akong marhay kan mga artikulong ‘Jehovah Is Not to Blame’ na nasa Nobyembre 15, 1992 na The Watchtower saka ‘Paglingkodan si Jehova nin May Kaimbodan,’ na nasa Disyembre 1, 1992 na An Torrengbantayan.”\n12 Pag-abot nin panahon, nanombrahan giraray bilang elder si Jim. Puon kaidto, tinatabangan niya an ibang mga tugang na mapangganahan man an mga pagbalo na arog kan inagihan niya, asin mapakusog giraray an espirituwalidad ninda. Sa pagtatapos, sinabi niya: “Paghuna ko kaidto, makusog an relasyon ko ki Jehova pero an totoo bako palan! Nagbasol ako ta tinugutan ko an kapalangkawan na takupan an sakong mata para dai mahiling an mas mahahalagang bagay dangan magpokus sa mga pagkukulang kan iba.”—1 Cor. 10:12.\n13. Matatabangan kita kan pagmiministeryo sa langtad na maipahiling an anong mga kuwalidad, asin ano an mga pakinabang kaini?\n13 Paano kita puwedeng moldehon kan pagmiministeryo sa langtad na magin mas marahay na tawo? Nakakatabang an paghuhulit niyato sa iba kan maugmang bareta para maipahiling ta an kapakumbabaan asin an manlain-lain na aspekto kan bunga kan espiritu nin Diyos. (Gal. 5:22, 23) Isipa an marahay na mga kuwalidad na naipahiling mo sa tabang kan pagmiministeryo sa langtad. Dugang pa, mantang ipinapahiling niyato an arog-Cristong personalidad, nasasamnuhan ta an satong mensahe, na puwedeng magpabago sa pagtratar sa sato kan mga kagharong. Halimbawa, duwang Saksi sa Australia an magalang na nagdangog sa sarong kagharong na nagtaram nin makukulog sa sainda. Pero kan huri, pinagbasulan niya an nagin paggawi niya dangan nagsurat siya sa sangang opisina. Sinabi niya: “Buot kong ipaabot an paghagad ko nin dispensa sa duwang mapakumbabang indibidwal na nagpasensiyang marhay sa pagigin mapalangkaw ko. Nagin mangmang ako na inatubang saka pinalayas ko sa arog kaidtong paagi an duwang naghuhulit kan Tataramon nin Diyos.” Masurat daw nin arog kaiyan an kagharong kun nagpahiling an mga parahayag nin maski kadikit na kaanggutan? Posibleng dai. Iyo, kapaki-pakinabang nanggad—para sa sato asin sa iba—an satong ministeryo!\nMAGPASAKOP SA DIYOS MANTANG MINOMOLDE AN SAINDONG MGA AKI\n14. Ano an dapat gibuhon nin mga magurang tanganing magin epektibo talaga sinda sa pagmolde sa saindang mga aki?\n14 Kadaklan sa saradit na aki mapakumbaba asin gustong-gustong makanuod. (Mat. 18:1-4) Kaya, hinihinguwa kan madunong na mga magurang na itadom sa isip asin puso kan saindang mga aki an katotoohan asin manudan na pahalagahan iyan mantang saradit pa an mga ini. (2 Tim. 3:14, 15) Siyempre, tanganing mapangganang magibo ini, dapat ngunang itadom kan mga magurang an katotoohan sa sainda mismong puso asin iaplikar iyan sa saindang buhay. Pag ginigibo ini kan mga magurang, dai sana madadangog kan mga aki an katotoohan kundi maeeksperyensiyahan man ninda iyan. Dugang pa, masasabutan man kan mga aki na an mga disiplina sa sainda nagpapahiling na namumutan sinda kan saindang mga magurang asin ni Jehova.\n15, 16. Paano dapat ipahiling kan mga magurang an pagtitiwala ninda sa Diyos kun matiwalag an saindang aki?\n15 Pero dawa pinadakula sa katotoohan, may mga aki na sa huri binabayaan an katotoohan o natitiwalag, asin talagang nagpapamundong marhay iyan sa pamilya. Sarong sister na taga South Africa an nagsabi: “Kan matiwalag an tugang ko, garo na man sana kami nagadanan. Talagang namundo kaming marhay!” Ano an ginibo kan sister asin kan saiyang pamilya? Sinunod ninda an pagbuot na nasa Tataramon nin Diyos. (Basahon an 1 Corinto 5:11, 13.) Sinabi kan mga magurang: “Determinado kaming sunudon an Bibliya, huling aram ming pinakamarahay an magigin resulta pag sinunod mi an pamamaagi nin Diyos. Minidbid mi an pagtitiwalag bilang disiplina hali sa Diyos saka kumbinsido kaming nagdidisiplina si Jehova nin huli sa pagkamuot asin nin tama sana. Kaya nakikipag-ulay sana kami sa aki mi kun may importanteng marhay na bagay na pampamilya.”\n16 Ano an namatian kan natiwalag nindang aki? Kan huri, sinabi niya: “Aram kong dai anggot sako an pamilya ko, sinusunod lang ninda si Jehova saka an saiyang organisasyon.” Sinabi pa niya: “Kun napupuwersa kang maghagad nin tabang asin tawad ki Jehova, marerealisar mo kun gurano siya kaimportante sa saimo.” Isipa kun gurano kaugma an pamilya kan an hoben na lalaking ini makabalik na bilang Saksi ni Jehova! Iyo, kun susunudon niyato an Diyos sa gabos na bagay, makakamtan ta an pinakamarahay na resulta.—Tal. 3:5, 6; 28:26.\n17. Taano ta dapat niyatong magin paagi nin pamumuhay an pagpapasakop ki Jehova, asin paano kita makikinabang sa paggibo kaiyan?\n17 Ihinula kan propetang si Isaias na sa katapusan kan pagkabihag kan mga Judio sa Babilonya, magsusurulsol sinda asin masarabi: ‘O Jehova, ika an samuyang Ama. Kami an [dalipay], asin ika an [samong Paragibo nin Kuron]; kami gabos mga gibo nin saimong mga kamot.’ Dangan makikimahirak sinda: ‘Dai mo paggirumdumon sagkod nuarin pa man an [samuyang sala]. Uya, hilingon mo, kami nakikimahirak saimo, kami gabos saimong banwaan.’ (Isa. 64:8, 9) Kun mapakumbaba man kitang magpapasakop ki Jehova asin kun gigibuhon niyato iyan na satong paagi nin pamumuhay, ibibilang niya kitang mahalagang marhay, arog ni propeta Daniel. Dugang pa, padagos kitang momoldehon ni Jehova paagi kan saiyang Tataramon, espiritu, asin organisasyon tanganing pag-abot nin panahon magin kitang perpektong ‘mga aki nin Diyos’ sa saiyang atubangan.—Roma 8:21.


HANGGAN ngunyan, naghuhuru-huro pa man giraray an media huli kan ginibong pag-aresto sa mga personahe kaini dara kan tuyong pagbalikwas kan grupo ni Sen. Antonio Trillanes, Nobyembre kan nakaaging taon. Daing katapusan na batikos an inaapon kan media sa mga awtoridad na mga arogante subuot, nag-abuso kan saindang poder bilang mga serbidor kan banwaan. An agrangay na ini kan media, sa hiling ko, mapadagos pa, tibaad, hanggang dai ninda nahihiling an anuman na kongkretong lakdang kan gobyerno na mabalsan an saindang mga sinapo. Boot kong tukaron an isyung ini huli sa kontribusyon sa Vox Bikol kan Communication student na si Apple Allison B. Perez (Rebelde na ba ako?, Voices of Bikol, Nov. 26 – Dec. 2 Issue). Sa saiyang artikulo, dakulang gayo an paghandal niya na mapabilang sa mga rebelde kumunista huli kan pagiging peryodista, ini huli naman sa mga lakdang kan gobyerno na dakopon an mga taga-media sa nangyaring pag-ukupar ni Sen. Antonio Trillanes sa Manila Peninsula, asin man sa mga sikreto subuot na lakdang kan gobyerno na dawa siisay puwedeng dakopon pag naakusaran na kumunista, minsan ini huli sa pagpahayag sana man kan katotoohan sa paagi kan prensa. Nakakangirhat man nanggad ini, orog na kun labi nang otso siyentos an bilang kan mga nawawara o nagagadan sa paagi kan extra-judicial killing.\nAlagad kun paghohorop-horopan an kamugtakan kan media ngunyan, bago makaabot sa hapot kun rebelde man nanggad an pagpahayag nin katotoohan, an enot na punto iyo na katotoohan man nanggad baya an lamag kan prensa o scoop sana tanganing makaguno nin halangkaw na audience share an istasyon? Bako daw na nagigin abusado naman an prensa asin hinuhuna kan kadakol na peryodista na sinda na an maoorag asin dapat na sunudon kan mga namamanwaan?\nPagkatapos kan gabos na puluspugos kong pag-adalan nin apat na taon an disiplina kan komunikasyon, saro sana an nanudan ko, na sa Pilipinas, dai maiilapat an sakong inadalan sa padron kan nangongorog na klase nin peryodismo sa nasyon.\nNanggagalaiting biyo an mga premyadong peryodista kan ABSCBN huli man sa pagdakop sainda sa Peninsula. Biyo-biyo an saindang pag-agrangay na sala subuot an ginibo kan satong kapulisan sainda na nagkakalap man sana kan totoo subuot na mga impormasyon na kaipuhan sa responsableng pagpahayag. Sa enot na hiling, iyo, tama sinda. Alagad, kun titiponon an mga imahen na nagdaralagan sa satong paghiling pagdalan sa telebisyon kan nakaaging standout, akoon ta man o dai, igwang pag-aabuso nin poder an mga peryodista. An pagpahale sainda kan mga pulis tama man na lakdang para man sa pag-protekta kan saindang mga buhay, huli ta an lakdang na ginibo ni Sen. Trillanes, dawa sain na paghiling, sarong gibong pagbalgar ni ley, paglukso sa tamang prosesong tuninong. Mala ta mayo man nganing nangyari, asin sa hiling ko kun mapadagos an siring na mga aktibidad, dai mahaloy mababaldî na man sainda an mga namamanwaan. Tibaad, an boot sabihon kan mga peryodista sa Peninsula, an mga pulis na an magharali asin sinda na an matada. Nakakamundo, an siring na mga gawe dai nahihiling sa mga dayuhan na peryodista huli ta aram ninda kun sain ilulugar an pagiging peryodista.\nSa Pilipinas, puwedeng madalan an mga baretang may mga intrebistang ginigibo minsan ngani biyong nagngangawngaw an kinakaulay huli man sa pagkagadan nin mahal sa buhay. Sa Pilipinas, makakakua nin mga peryodistang abang oorag na sinda na boot magpadalagan kan ley. Digdi, pag ininterbyu para sa telebisyon, iba man an maluwas na pahayag huli ta inedit na an final clip. Digdi an bareta may kaiba nang editoryal. Kadakol pang iba kaini.\nDai man akoon kan prensa, kadakol na peryodista man an kurapto. Sa ‘News for Sale’ kan PCIJ journalist na si Chay Hofileña na ipinublikar pirang taon pa sana an nakakaagi, nakakangirhat an mga pigura kan mga bayad sa asin mga binabayadan na mga peryodista tanganing magin para-burà kan kanya-kanyang mga pulitiko.\nAram ta man gabos na an prensa iyo an ikaapat na estado kan banwaan. Katabang ini sa pagpadalagan kan sosyudad tanganing an mga aktibidad pambanwaan magin marhay an paghaman. Kaipuhan an prensa sa pagpartisipar sa check and balance kan banwaan. Akô ko na sa presenteng panahon, igwa nin dakulang pagkukulang an gobyerno, dai kaini naiitao an gabos na serbisyong maninigong itao sa mga tao. Huli kaini, an mga tao orog pang mamumuyang magduman sa istasyon nin telebisyon o radyo para magsumbong nin anuman na salang gibo. Biyo man logod na minakusog an boot kan prensa, alagad sa dakol na pagkakataon bako man na para sa serbisyo publiko, alagad publicity sana.\nKan namukna an prensa, siring sa gabos na bagay, marhay an katuyuhan kaini. Kadakol na kitang naeksperyensyang karahayan kan prensa. Alagad, siring man sa gabos na bagay, anuman na sobra, peligroso. Kun an prensa maiba pa man sa agos kan ata na nganing abusadong iba pang estado kan banwaan, mawawara na kitang paglaom. Dai man logod.


STL sa CSur sasabayan kan jueteng\nTarpaulin na nagcocontra sa pagbuelta kan STL pinako sa mga puon nin kahoy sa Ciudad nin Naga asin sa iba pang mga banwaan sa CSur, pigtutubodan ginastosan kan mga nasa likod na ipadagos an operasyon kan jueteng sa provincia.\nNagsikad na an operasyon kan Small Town Lottery (STL) sa Camarines Sur puon kan Marso 1 alagad posibleng gibohon naman na prontera kan ibang personalidad na envuelto sa ilegal na sugal na jueteng.\nAlagad nagpatanid an Philippine Charity Sweeptakes Office (PCSO) na igwang pinapasunod na safeguard an STL operator sa arin man na grupo na masabay sa magluluwas na resulta kan bola aroaldaw.\nKabali digdi na an saindang kolektor igwa IDs, oniporme alagad si dai nakasulot nin oniporme na prontera kan jueteng dadakopon kan awtoridad.\nSi mapasaway na correador na nagsasabay sa pagkolecta sa jueteng asin taya sa STL ciertong hahalion kan operator.\nSi Jobet Ramos, Branch Manager kan PCSO sa Camarines Sur nagpahayag sa entrevista kan Bicol Mail na tiwala sinda ki PNP Chief Director General Archie Gambo sa higot na campanya contra sa ano man na operasyon kan ilegal na sugal na jueteng.\nAn jueteng sa Camarines Sur nabuhay kan Deciembre 2019 asin naglawig sana kan ika-duwang semana kan Febrero 2020 matapos magpaluwas nin direktiva si Gamboa na dapat pundohon an operasyon kan jueteng maging iba pang klaseng ilegal na sugal.\nSinabi pa ni Ramos na natawan liwat nin franquicia an Evenchance Gaming Corporation na iyo an mapadalagan kan STL sa Camarines Sur matapos makabayad sinda kan milyones peso na kakulangan sa pagbayad kan mga dapat remiso sa PCSO kan sinda nagpapadagos pa kan operasyon sa CamSur.\nSaiyang sinabi enot nakabayad an Evenchance kan Deciembre 2019 nin cantidad P1.6 milyon asin P200 milyon kan Febrero 2020 asin P50 milyon na cash bond sagcod na inaprobaran kan saindang central office an franquicia.\nSinabi pa kan PCSO an LGU igwa man nin kahirasan na .5 por ciento hali sa dating 5 por ciento hali sa ingreso kan STL mantang igwa man makukua an PNP alagad an national office na iyo an matao kan kahirasan.\nSinabi pa ni Ramos na kun makua nin mayors permit an STL operator iyan bilang cortecia alagad kun sayuman kan jefe ejecutivo puedeng magpadagos an operasyon mantang igwa sinda nin permiso o franquicia hali sa PCSO.\nAn Branch Office kan PCSO sa Ciudad nin Naga narecibe na an kopya sa franquicia kan Evenchance hali sa saindang opisina central asin nagpuon na kan saindang pagpataya kan Marso 1.\nSi mga dating kolektor nag-ataman nalang nin orig kan mapundo an STL operation kan Hulyo 2019 alagad huli kan African swine fever nagpundo na kan saindang backyard hog raiser envez nagpadagos bilang correador sa game of chance.


Home / Camarines Norte / Daet / Moratorium sa pag isyu nin licensiya sa commercial fishing vessels padagos\nMoratorium sa pag isyu nin licensiya sa commercial fishing vessels padagos\nBicol Standard Newspaper Monday, August 26, 2019 Camarines Norte, Daet\nDAET, Camarines Norte— An Bureau of Fisheries and Acquatic Resources (BFAR) nagpahayag na nagpapadagos an moratorium sa pag isyu ninda nin bagong licensiya sa mga para commercial fishing vessels, o mga sakayan sa dagat na labing 3ng tonelada.\nAn informasyon pinaluwas kan BFAR nin huli sa dakul an naghahapot sa sinambit opisina kun pwede na guiraray na magkua nin licensiya an mga darakulang sakayan na ginagamit sa commercial na pag dakop nin sira.\nSegun ki Francisco Dollisen, an Regulations Officer II kan BFAR na distino sa Camarines Norte, magpapadagos pa an moratorium sa pag isyu nin licensia sa commercial fishing vessels.\nPwede pa nganing i-extendir ini, susug sa recomendasyon kan saindang opisina central.\nAn pagtubod kan BFAR ini an saro kan mga paagui na maka hingalo an dagat na labi-labing pagdakop nin sira, nin huli man sana sa kadakol nang mga commercial fishing vessels na igwa nin licensiya.\nSegun sa record kan Regional Office kan BFAR, igwa na ngonian nin 153 na commercial fishing vessels na nagdadakop nin sira sa Camarines Norte asin sa iba pang provincias kan Bicol.\nAn numerong ini, afuera pa kan dagmang na mga darakulang para sira na naglalaog sa dagat kan Bicol na hale sa Quezon Province, kun calmado an dagat.\nMoratorium sa pag isyu nin licensiya sa commercial fishing vessels padagos Reviewed by Bicol Standard Newspaper on Monday, August 26, 2019 Rating: 5


An Boko Haram (literal, libro binabawal o an Edukasyon Solnopan dai tinutugot), Jama'atu Ahlis Sunna Lidda'Awati Wal-Jihad, sarong militanteng Islamikong grupo sa parte kan norte-subangan kan Nigeria na an ma'wot maghade o mangimbabaw an Sharia sa gabos na 36 na estado sa Nigeria.\nNigeria: An berdeng kabtang sakop nin Sharia\nTinogdas ni Ustaz Mohammed Yusuf an ripondipon kan 2002 sa Maiduguri. Kan 2004 naghubo ini sa Kanama, Estado nin Yobe asin igdi nagmukna kan istasyon na inapod "Afghanistan", kun saen naghahale an nalusob sa mga kataraid na mga istasyon nin pulisya asin huli kaini nagadan an mga opisyal kan kapulisan. Si Yusuf habo kan demokrasya asin sistemang sekular na edukasyon asin nagpatakot na kapino'nan pa sana ini kan halawig na hokboan sagkod na dai binago an sistema kan pulitika asin edukasyon sa Nigeria. An grupo nagreresibi nin suporta asin pondo sa Al-Qaeda sa Islamikong Maghreb, asin ini hiniling kan Estados Unidos komo sarong teroristang organisasyon kan Nobyembre 2013. An mga kaapil igdi pwede umabot nin pirang ribo.\nAn Boko Haram nagpanggadan na nin sobra sa 5,000 sibilyan sa pag'oltan kan Hulyo 2009 asin Hunyo 2014, na an 2,000 kaini ginaradan sa laog kan kabangaan nin 2014, sa mga atake nangyayari sa lugar nin norte-subangan, norte-sentral asin sa sentral na mga estado kan Nigeria. Gibo kan lakop an korupsyon sa mga sanga nin seguridad asin huli kan mga pan'aabuso kaini, orog na mapawot sumpoon an gibong lapastangan kan Boko Haram. Mga 650,000 katawo na an nagdurulag sa mga lugar nin kariribokan kan Agosto 2014, dagdag nin 2,000 poon Mayo.\n↑ http://www.state.gov/j/ct/rls/crt/2013/224829.htm Kinua 03-09-14\n↑ http://www.state.gov/r/pa/prs/ps/2013/11/217509.htm#.UoOamr6s8zA.twitter Kinua 03-09-14\n↑ http://fas.org/sgp/crs/row/R43558.pdf Kinua 03-09-14\nPinaghugot gikan sa "https://bcl.wikipedia.org/w/index.php?title=Boko_Haram&oldid=156319"\nLast edited on 9 Agosto 2015, at 03:30\nHuring pigliwat an pahinang ini kan 9 Agosto 2015, alas 03:30.


2 Corinto 12 | Bibliya Online | New World Translation\nMga bisyon ni Pablo (1-7a)\n“Tunok sa laman” ni Pablo (7b-10)\nBako mas maluya sa sobra katibay na mga apostol (11-13)\nPagmalasakit ni Pablo sa mga taga Corinto (14-21)\n12 Kaipuhan kong maghambog. Aram kong bako ining kapaki-pakinabang, pero ngunyan sasambiton ko an manungod sa milagrosong mga bisyon asin mga kapahayagan kan Kagurangnan. 2 May bisto akong tawong kasaro ni Cristo na inagaw asin dinara sa ikatulong langit, 14 taon na an nakaagi. Kun an tawo man na ini nasa pisikal niyang hawak o mayo kan nangyari idto, dai ko aram; Diyos an nakakaaram. 3 Iyo, may bisto akong siring na tawo, na inagaw asin dinara sa paraiso. Kun an tawo man na ini nasa pisikal niyang hawak o mayo, dai ko aram; Diyos an nakakaaram. 4 Asin mantang nasa paraiso, nakadangog siya nin mga tataramon na dai puwedeng sambiton asin na dai itinutugot sa tawo na sabihon. 5 Maghahambog ako manungod sa siring na tawo, alagad dai ako maghahambog manungod sa sadiri ko apuwera kan mapadapit sa mga kaluyahan ko. 6 Enkaso man maghambog ako, dai ako magigin bakong makatanusan, dahil katotoohan an sasabihon ko. Pero dai ko iyan ginigibo, tanganing dai nin siisay man na magtao sa sako nin kredito na sobra sa kun ano an nahihiling o nadadangog niya sa sako, 7 dahil sana ta nag-ako ako nin siring kaiyan na pambihirang mga kapahayagan. Para dai ako makamati nin sobrang kapalangkawan, tinawan ako nin tunok sa laman, sarong anghel ni Satanas, tanganing pirmi akong sampalingon,* na sa siring dai ako magin sobrang mapalangkaw. 8 Tulong beses akong nakimahirak sa Kagurangnan manungod kaini, na mahali na ini sa sakuya. 9 Alagad sinabi niya sa sako: “Tama na para sa saimo an sakuyang daing kapantay na kabuutan, huling paagi sa kaluyahan mas lubos na nahihiling an sakuyang kapangyarihan.” Kun siring, may kaugmahan nanggad akong maghahambog manungod sa mga kaluyahan ko, tanganing an kapangyarihan kan Cristo magdanay na nakalindong sa sako siring sa sarong tolda. 10 Kaya alang-alang ki Cristo nag-uugma ako sa mga kaluyahan, mga pang-iinsulto, mga panahon nin pangangaipo, mga pagpersegir asin kadipisilan. Huli ta pag ako maluya, saka man ako makusog. 11 Nagin na akong siring sa tawong bakong makatanusan. Kamo an nagpirit sa sako, dahil dapat kuta inistorya nindo an mga marahay na bagay manungod sa sako. Huli ta bako man akong mas maluya sa sobra katibay na mga apostol nindo sa maski sarong bagay, dawa pa dai akong halaga sa paghiling nindo. 12 Sa katunayan, nahiling mismo nindo an mga ebidensiya kan sakuyang pagkaapostol na ipinahiling ko na may dakulang pakatagal, asin kabali diyan an mga tanda asin mga ngangalásan* saka mga milagro. 13 Huli ta paano man masasabi na mas pinaburan an ibang mga kongregasyon kisa saindo? Bakong napalain lang kamo sa sainda dahil dai ako nagin pagabat sa saindo? Patawadon tabi nindo ako sa salang bagay na ini na nagibo ko. 14 Aram nindo, ini an ikatulong beses na andam akong magdiyan sa saindo, asin dai ako magigin pagabat. Huli ta an tuyo ko, bako an saindong mga pagsadiri, kundi kamo; bako man baga an mga aki an inaasahan na magtipon para sa saindang mga magurang, kundi an mga magurang para sa saindang mga aki. 15 Sa parte ko, kaugmahan ko nanggad na itao an gabos asin magsakripisyo nin lubos para sa saindo.* Kun arog ngani kaiyan kainit an pagkamuot ko sa saindo, tama daw na bakong arog kaiyan kainit an pagkamuot na ibabalos nindo sa sako? 16 Alagad maski pa siring kaiyan, dai ako nagin pagabat sa saindo. Pero sinasabi nindo na “tuso” ako asin “linoko” ko kamo. 17 Dai ako nang-aprobetsar sa saindo paagi sa siisay man sa mga isinugo kong magdiyan, bako? 18 Pinakiulayan ko si Tito asin pinaiba ko sa saiya idtong sarong tugang. Dai man lamang nang-aprobetsar si Tito sa saindo, bako? Magkaparehong kaisipan baga an ipinahiling mi, bako? Magkapareho an nagin paggawi mi, bako? 19 Mantang binabasa nindo an surat na ini, iniisip daw nindo na idinedepensa mi an samong sadiri sa saindo? Bilang mga kasaro ni Cristo, aram nin Diyos an mga sinasabi mi. Alagad, mga namumutan ko, an gabos na ginigibo niyamo ginigibo mi para mapakusog kamo. 20 Huli ta natatakot ako na pag-abot ko diyan, an mahiling ko sa saindo bako idtong gusto ko asin an mahiling man nindo sa sako bako idtong gusto nindo. Imbes, tibaad an mahiling ko diyan iriwal, ururihan, grabeng aranggutan, dai pagkauruyon, rilibakan, hiringhingan,* kapalangkawan, asin kariribukan. 21 Nahahadit ako na sa utro kong pagdiyan, tibaad pabayaan kan sakuyang Diyos na mapasupog ako mantang nasa kaibanan nindo, asin ipagmundo ko idtong mga nagkasala kan nakaagi alagad dai man nagsurulsol kan saindang karigsukan* asin seksuwal na imoralidad* saka daing pakundangan na paggawi.*\n^ O “hampakon.”\n^ O “sa mga kalag nindo.”\n^ O “tsirismisan.”\n^ O “daing supog na paggawi.” Sa Griego, a·selʹgei·a. Hilingon an “Daing pakundangan na paggawi” sa Glosaryo.